Russo Brothers Tipu Hampir Semua Pelakon Untuk Babak Terakhir ‘Avengers: Endgame’

Isnin lalu berakhirnya embargo untuk sebarang spoilers bagi filem Avengers: Endgame. Semalam juga, para pelakon Avengers mula berkongsikan gambar behind the scene yang mereka sempat rakam ketika penggambaran, termasuklah rupa baharu Thor dalam Endgame.

SiriusFM adalah antara radio di Amerika Syarikat yang dapat berbual panjang dengan pengarah Endgame, Anthony & Joe. Dalam temu bual ini, banyak perkara yang dibincangkan termasuklah adegan terakhir dalam Endgame. Ya, temu bual ini penuh dengan spoiler filem Endgame.

Salah satu perkara yang dibincangkan adalah ketika babak terakhir Endgame, babak pengebumian Tony Stark. Menurut mereka, hampir 90% pelakon yang berada dalam babak terakhir ini tidak mengetahui pun yang mereka sedang merakam babak untuk pengebumian Tony Stark.

Ia memerlukan persediaan yang rapi untuk merakam babak berkenaan kerana kesemua watak penting MCU perlu ada untuk rakaman tersebut. Russo mendedahkan ‘trick’ mereka untuk tidak memberitahu tentang babak sebenar yang sedang dirakam kepada semua pelakon yang hadir.

“Ia satu hari yang sukar untuk kami. Babak pengebumian ini adalah rahsia terbesar filem ini dan kami tidak mahu ramai mengetahui tentangnya. Dan kami perlu berhati-hati dengan rahsia ini,” kata Anthony.

Jadi apa yang mereka buat adalah mengatakan yang para pelakon perlu hadir untuk babak ‘perkahwinan’ dalam call sheet setiap pelakon. “Tiada siapa yang menyebut perihal pengebumian. Hanya perkahwinan,” kata Anthony lagi.

Joe pula menambah ianya perlu dilakukan kerana jika ramai yang tahu bahawa Iron Man akan mati dalam filem Endgame, maka lebih tinggi risiko pengakhiran Endgame ini akan tertiris ke dunia luar. Mereka juga tidak mahu para pelakon ‘terlepas cakap’ tentang rahsia berkenaan di mana-mana sidang media yang akan berlangsung.

also fun fact: at tony’s funeral the cast was told by the russo brothers that they were filming a wedding but then realized the bride and groom weren’t there and suddenly had so many questions pic.twitter.com/FC8XE8Fiof

Begitulah betapa rapinya kerja Russo Brothers. Mereka mahu setiap penonton MCU enjoy  menonton filem Endgame tanpa mengetahui jalan ceritanya yang sebenar untuk pengalaman menonton yang lebih hebat.

Sebelum penonton kena trick dengan Russo Brothers, para pelakon sudah kena ‘game’ terlebih dahulu. The Infinity Saga akan diakhiri dengan filem Spider-Man: Far From Home 2 Julai 2019 nanti. Anda boleh menonton trailer terbarunya di sini.


Kehidupan Laut Jadi Impian? Gambaran Rutin Harian Pekerja Di Pelantar Minyak

Kehidupan di laut suatu impian yang dinanti-nanti? Bagaimana kehidupan mereka seharian?

Sejak cerita Deepwater Horizon ditayangkan, semakin ramai orang teruja dengan kehidupan pekerja-pekerja di laut. Umumnya, pekerjaan di laut dikaitkan dengan sumber pendapatan yang agak lumayan jika dibandingkan dengan pekerjaan-pekerjaan di darat.

BACA: Deepwater Horizon (2016) Filem yang Ditunggu-tunggu Oleh Orang Minyak

Namun, sebenarnya bukan semua mempunyai pendapatan yang lumayan kerana ada juga yang pendapatan bersih kurang daripada RM3000 sebulan dan bekerja secara shif. Contohnya, ada yang bekerja selama sebulan dan bercuti selama sebulan tanpa gaji. Kesimpulannya, dalam masa setahun sumber pendapatannya hanyalah 6 bulan.

Setinggi mana gaji seseorang yang bekerja di laut berdasarkan kepakaran dan skop kerjanya, tempoh kerja di laut, tempoh overtime atau kerja lebih masa dan juga bergantung kepada majikan masing-masing. Apa yang saya ingin sampaikan, bukan semua yang bekerja di laut gajinya lumayan walaupon risiko bekerja amatlah tinggi di samping kesukaran logistik jika sekirannya anda ada perkara kecemasan di darat.

Salah satu contoh apa yang saya pernah alami, salah seorang kontraktor saya mendapat berita kelahiran anak daripada orang lain, bukan daripada ahli keluarganya kerana kesukaran untuk berhubung pada ketika itu.

Baik, saya ingin kongsikan bagaimana umumnya suasana kehidupan seharian di pelantar minyak. Oleh kerana, pelantar minyak tidaklah seluas sebuah negeri, inilah yang akan anda hadapi hari-hari.

Perlu diingat, suasana kehidupan di drilling platform, FPSO (Floating production storage and offloading) atau FSO mungkin juga ada sedikit kelainan daripada kehidupan di pelantar minyak kerana berbeza dari sudut suasana kerja. Akan tetapi, lazimnya beginilah suasana seharian pekerja-pekerja.

Sekiranya anda ke pelantar minyak, helikopter akan mendarat di sini dan akan ada petugas-petugas yang terlatih akan menyambut kedatangan anda.

Kadang-kadang, helideck juga dijadikan medan untuk bersukan memenuhi masa lapang atau menghilangkan rasa bosan. Ada yang bermain futsal (bola kertas), ada yang bermain golf, ada yang jogging dan sebagainya.

Selalunya beginilah gambaran tempat penginapan atau living quarters sesebuah pelantar minyak. Mungkin nampak agak sempit, tetapi cukup selesa untuk merehatkan badan seusai penat bekerja seharian.

Bagi pelantar minyak yang agak besar saiznya, kadang-kadang biliknya agak luas dan selesa. Dan anda juga jangan terkejut jika sekiranya anda terjumpa design dalaman tempat penginapan ala-ala hotel 5 bintang. Ya, ianya wujud!

Selain daripada tempat menjamu selera, kebanyakan galley atau kantin pelantar-pelantar minyak yang pernah saya bekerja, ia juga dijadikan tempat rekreasi dan hiburan seperti pool, dart , mini theater dan sebagainya.

Di samping itu, galley juga lazimnya digabungkan dengan bilik mesyuarat yang akan digunakan setiap hari untuk mengumpulkan seluruh pekerja-pekerja pelantar minyak samada klien atau owner mahupun kontraktor.

Istimewa bekerja di pelantar minyak, anda dididik bangun awal pagi disebabkan mesyuarat yang wajib akan dimulakan seawal 630 pagi yang melibatkan semua pekerja. Saya belum pernah ada pengalaman bekerja di pelantar minyak luar negara Malaysia, maka saya tidak pasti bagaimana masa kerja mereka.

Lazimnya beginilah gambaran bilik kawalan operasi pelantar minyak. Ia di gunakan untuk mengawal selia seluruh operasi pelantar minyak oleh pekerja-pekerja terlatih.

Jika berlaku perkara-perkara yang luar daripada kawalan contohnya ada peningkatan tekanan tinggi di dalam sesuatu mesin, pusat kawalan akan memberikan amaran untuk pekerja-pekerja bertindak mengawal keadaan.

Keselamatan pekerja dan pelantar adalah perkara pertama dalam operasi di pelantar minyak. Kepada sesiapa yang pernah berkerja di pelantar minyak mesti sinonim dengan slogan “Safety First”.

Antara bilik rekreasi yang ada adalah bilik gym. Bagi yang memilih untuk work out atau bersenam, di sinilah tempat mereka penuhkan aktiviti seharian di pelantar minyak.

Lazimnya jenis bilik rekreasi bergantung kepada kreativiti dan permintaaan kebanyakan pekerja. Ada yang memilih peralatan muzik, ada yang memilih ping pong, ada yang memilih bilik karaoke, bilik permainan games dan sebagainya. Tetapi ianya juga bergantung kepada kelulusan daripada pihak pengurusan untuk pilihan-pilihan bilik rekreasi.

Begitulah secara ringkas saya kongsikan kehidupan seharian pekerja-pekerja di pelantar minyak.

Ada yang seronok dan tidak kurang juga yang lama kelamaan akan merasa bosan kerana selama 24 jam seminggu mereka melihat benda yang sama.

Rindu kepada anak-anak dan keluarga kadang-kadang tidak boleh di ubati dengan pendapatan yang kononnya lumayan. Ditambah pula tekanan kerja dan masalah-masalah yang dihadapi setiap hari ketika bekerja.

BACA: Projek Pertama Di Dunia Milik Petronas Ini Bakal Jadi Kebanggaan Rakyat Malaysia

BACA JUGA: 15 Gambar Kesukaran Sebenar Mereka Yang Bekerja Di Lautan


RUU Anti Lompat Parti Lulus, Apa Yang Anda Perlu Tahu Sebagai Seorang Pengundi

Perangai atau jati diri ‘katak’ yang ada pada sesetengah ahli politik telah lama menjadi isu utama atau sudah menjadi sebahagian budaya di Malaysia. Ahli politik ini akan melompat dari satu parti ke parti yang lain, kononnya apa yang mereka lakukan itu demi rakyat. Namun rakyat Malaysia bukanlah bodoh, tindakan itu hanyalah sebuah ‘political survivor’ – antara untuk selamatkan perut nasi sendiri atau mahu selamatkan diri dari tindakan undang-undang.

Trend ini semakin meningkat selepas Pilihan Raya Umum ke-14, ramai ahli politik mengambil pendekatan lompat parti. Direkodkan, seramai 40 ahli parlimen bertukar pihak, yang memuncak kepada berlakunya ‘Sheraton Move’ pada awal tahun 2020 yang membawa kepada kejatuhan kerajaan Pakatan Harapan selepas hanya 22 bulan berkuasa.

Bagaimanapun, semalam tercatat satu sejarah baharu dalam senario politik negara apabila Rang Undang-Undang (RUU) Perlembagaan (Pindaan) (No. 3) 2022 mengenai peruntukan larangan ahli Dewan Rakyat lompat parti diluluskan dengan undi majoriti dua pertiga ahli Dewan. Melalui undian yang dibuat semalam, seramai 209 ahli Parlimen bersetuju untuk menghentikan perangai ‘katak’ yang ada dalam diri sesetengah ahli politik di Malaysia.

Rang undang-undang ini pertama kali dibaca pada 11 April lalu. Ia kemudian dibawa ke Jawatankuasa Pilihan Khas Bagi Menimbang RUU tersebut kerana tafsiran Perlembagaan dan ‘lompat parti’ yang terluas luas. Penggubalan undang-undang ini juga memerlukan sokongan dua pertiga majoriti di Parlimen bagi meminda Perkara 10 (1)(c) Perlembagaan Persekutuan. Dalam erti kata lain, ia memerlukan sekurang-kurangnya 148 sokongan daripada Ahli Parlimen atau dua pertiga bagi membolehkan ia diluluskan dan menjadi sebahagian Perlembagaan Malaysia.

Menteri di Jabatan Perdana Menteri (Parlimen dan Undang-undang), Wan Junaidi Tuanku Jaafar menjangkakan bahawa undang-undang ini akan dilaksanakan bermula pada September ini. Beliau turut menyatakan bahawa RUU ini bukan penyelesaian 100% kepada semua permasalahan yang timbul, namun keputusan yang diperoleh Dewan Rakyat itu merupakan langkah pertama.

April lalu, Wan Junaidi memberitahu bahawa antara tiga kriteria yang dianggap sebagai lompat parti adalah apabila ahli parlimen mengumumkan bahawa dia akan meninggalkan parti yang beliau wakili semasa pilihan raya untuk menjadi ahli bebas atau menyertai parti lain. Kedua ialah apabila ahli parlimen dipecat daripada parti politiknya dan menyertai parti lain dan ketiga ialah apabila ahli parlimen bebas menyertai mana-mana parti politik selepas menang dalam pilihan raya.

Undang-undang anti lompat parti ini penting kerana ia akan meningkatkan kepercayaan orang ramai kepada proses demokrasi dan memastikan keputusan yang dibuat pengundi dihormati. Selain itu, ia juga akan meningkatkan kestabilan politik dan menegakkan prinsip penting hak rakyat Malaysia dalam pilihan raya.

“Ia bagi memastikan kehendak pengundi tidak dihalang oleh wakil rakyat yang tidak bertanggungjawab. Jika rang undang-undang itu tidak diluluskan dan tidak menjadi undang-undang, wakil parti politik yang tidak bermoral boleh terus mengeksploitasi kedudukan mereka untuk kepentingan peribadi, kewangan atau sebaliknya, dengan mengorbankan pengundi mereka. Ia juga membawa kepada ketidakstabilan politik,” kata peguam Bastian Pius Vendargon kepada FMT pada April tahun ini.

Ahli politik berbadan gemuk cenderung untuk rasuah, lapor kajian antarabangsa. Rujuk pautan di bawah untuk membaca.

Ahli Politik Berbadan Gemuk Cenderung Untuk Rasuah, Lapor Kajian Antarabangsa

Kemelut Politik Di Malaysia, Bagaimana Dunia Luar Melihat Kita?

Agong Nasihat Ahli Politik Muhasabah Diri, Jangan Heret Negara Ke Kancah Politik


AirAsia Dipilih Syarikat Tambang Murah Terbaik Kali Ke 9 Berturut Oleh Skytrax

Semalam Skytrax telah mengumumkan senarai Syarikat Penerbangan Terbaik bagi tahun 2017. Qatar Airways telah dipilih sebagai ‘airline of the year’.

Namun yang lebih menarik, AirAsia telah dipilih sebagai syarikat penerbangan terbaik bagi kategori tambang murah buat kali ke 9 berturut-turut.

Anugerah ‘Oscar of the Aviation Industry’ ini telah disampaikan dalam satu majlis di Le Bourget Airport di Paris.

Anugerah Skytrax merupakan penanda aras global kecemerlangan syarikat penerbangan dengan lebih 19.9 juta tinjauan pelanggan yang dilakukan di 105 negara, mengukur piawaian merentas 49 petunjuk prestasi utama produk dan barisan depan khidmat pelanggan bagi syarikat penerbangan.

Sehingga kini AirAsia dan AirAsia X telah memenangi 25 Skytrax World Airline Awards sejak anugerah ini diperkenalkan pada tahun 2001.

Antara anugerah lain yang turut diberikan oleh Skytrax adalah:

AirAsia merupakan syarikat penerbangan tambang murah terbesar di Asia dari segi jumlah bilangan penumpang yang dibawa, rangkaian penerbangan yang luas dan meliputi lebih 120 destinasi di 26 negara di seluruh Asia, Australia dan New Zealand, Timur Tengah dan Amerika Syarikat.

Kami sempat meninjau Facebook Page Tony Fernandes dan berikut adalah status yang dimuat naik oleh beliau berkenaan kemenangan ini.

“Ia satu pencapaian yang luar biasa. Untuk syarikat penerbangan kecil di Malaysia yang pernah menerima sedikit sokongan, kini kami menjadi sebuah syarikat penerbangan ASEAN. Hari ini kami memenangi anugerah syarikat penerbangan kos rendah terbaik dunia untuk kali ke-9 berturut-turut. Jika diletakkan ke dalam perspektif, Brazil telah memenangi Piala Dunia 5 kali. Ia menunjukkan Asean juga mampu menjadi juara dunia. Dari 2 pesawat ke 9 kali juara dunia. Believe the unbelievable.”

Dipilih sebagai syarikat tambang murah terbaik di dunia oleh Skytrax buat kali ke 9 berturut-turut pastinya merupakan satu pencapaian yang patut dibanggakan bukan saja oleh warga kerja AirAsia tapi juga rakyat Malaysia secara amnya. Tahniah AirAsia.

Baca lagi: Dipilih Syarikat Penerbangan Terbaik 2017, 5 Perkara Usahawan Boleh Belajar Dari Qatar Airways


Rang Undang-Undang (RUU) Generasi Penamat Rokok ‘WAJIB’ Dilaksanakan Dengan Segera! Cegah Sebelum Terlambat!

Kita semua tahu yang masalah merokok di Malaysia memang sangat membimbangkan semua pihak.

Menurut Tinjauan Kesihatan dan Morbiditi Kebangsaan 2019, peratus perokok dalam kalangan dewasa ialah 21.3% dan ianya terdiri daripada kaum lelaki sebanyak 40.3%. Boleh dikatakan yang Malaysia merupakan antara negara yang paling ramai lelaki menghisap rokok!

Ini juga merupakan masalah utama dalam kalangan generasi muda yang berumur antara 13 hingga 17 tahun. Tidak dapat dinafikan, terdapat penurunan yang agak ketara dalam peratusan remaja yang merokok menggunakan rokok konvensional iaitu 13.8% pada tahun 2017 kepada 6.2% pada tahun 2022.

Akan tetapi, apa yang lebih membimbangkan pihak kerajaan ialah peningkatan yang drastik daripada 9.8% pada tahun 2017 kepada 14.9% pada tahun 2022, bagi penggunaan rokok elektronik atau vape dalam kalangan generasi muda masa kini.

Ketagihan rokok konvensional atau rokok elektronik memang merupakan masalah yang amat serius dan mengancam kehidupan masyarakat kita pada masa kini.

Ia secara tidak langsung memberikan kesan yang buruk kepada orang sekeliling kerana asap atau wap yang dihembuskan oleh perokok aktif juga boleh mengancam kesihatan orang lain.

Kami berpendapat pihak yang bertanggungjawab harus melaksanakan kempen advokasi tentang pencegahan merokok, kawalan terhadap produk merokok dan mewujudkan undang-undang berkaitan rokok bagi memberi kesedaran kepada orang ramai tentang bahaya merokok.

Anda tahu tak di Malaysia, kawalan terhadap produk-produk tembakau ini dikawal di bawah Peraturan-Peraturan Kawalan Hasil Tembakau (PPKHT) sejak tahun 2004 lagi. Hebat kan!

Bukan setakat teknologi sahaja boleh berevolusi, produk merokok juga tidak ketinggalan untuk berevolusi dengan reka bentuk yang lebih canggih dan cara penggunaan yang mampu menarik minat si pengguna.

Malangnya, produk merokok alaf baru yang lebih dikenali sebagai rokok elektronik atau vape tidak dapat dikawal di bawah undang-undang sedia ada.

Demi melindungi seluruh rakyat Malaysia terutama generasi muda, Kementerian Kesihatan Malaysia (KKM) telah merangka Rang Undang-Undang (RUU) Kawalan Produk Merokok yang lebih komprehensif untuk mengawal semua jenis produk merokok.

RUU ini merupakan langkah yang penting dalam mempromosikan gaya hidup yang lebih sihat dan bebas daripada sebarang bentuk amalan merokok.

Bukan setakat itu sahaja, RUU ini juga amat penting kerana ia merangkumi satu peruntukan yang dikenali sebagai peruntukan Generasi Penamat Rokok.

Mesti anda tertanya-tanya apa itu Generasi Penamat Rokok kan?

Pelaksanaan Generasi Penamat Rokok ini merupakan sesuatu yang ditunggu-tunggu oleh semua lapisan masyarakat dalam membendung masalah ketagihan merokok di Malaysia ini.

Cara ini akan memastikan semua generasi muda di Malaysia tidak lagi merokok sepanjang hayat mereka. Ia juga merupakan satu langkah yang efektif dan mampu mengurangkan kos rawatan yang terpaksa ditanggung untuk merawat penyakit-penyakit yang berbahaya akibat tabiat merokok.

Bagi pendapat kami, penggunaan rokok elektronik atau vape ni harus dicegah sebelum terlambat bak pepatah ‘mencegah lebih baik daripada merawat’.

Produk-produk merokok ini mampu memberikan kesan yang buruk kepada kesihatan seseorang itu dan ianya sudah dibuktikan dengan pelbagai penyelidikan yang dilakukan baik di Malaysia atau pun luar negara.

Kami nak tanya, adakah anda nak tunggu sehingga sesuatu yang tidak diingini berlaku di kalangan pengguna rokok elektronik baru nak bertindak? Ketika itu nasi sudah menjadi bubur!

Percaya atau tidak, jika kita tak cegah sekarang, budaya ini pasti akan menjadi trend yang susah dibendung.

Jadi tunggu apa lagi, mari berganding bahu untuk menjaga generasi muda yang akan datang supaya menjadi generasi yang lebih baik dari sekarang. Jika RUU Kawalan Produk Merokok dan peruntukan GEG diluluskan dengan kadar segera, kami yakin kita mampu bebas dari masalah ini selamanya.

Utamakan kesihatan, ingat orang yang tersayang!

Untuk maklumat lanjut anda boleh layari laman web rasmi KKM atau ke laman Facebook mereka.


Ryan Reynolds Bakal Bintangi Filem Arahan Michael Bay Di Netflix

Bagi anda yang belum move on lagi dengan lakonan Ryan Reynolds dalam ‘Deadpool 2’, anda mungkin boleh mula untuk melanggan servis Netflix kerana Michael Bay dan beberapa orang penulis filem ‘Deadpool 2’ bakal menampilkan sekali lagi Ryan Reynolds dalam filem terbaharu di Netflix, ‘Six Underground’.

.@michaelbay and Ryan Reynolds (@VancityReynolds) are the latest A-listers headed to @Netflix https://t.co/GutWBGf0io pic.twitter.com/r6mUeBCU8v

Dikhabarkan filem aksi ini akan berkisar tentang seorang hartawan yang memalsukan kematiannya untuk menumpaskan watak jahat dan yang pastinya para penonton akan disajikan juga dengan babak yang mencuit hati.

Penggambaran dijadualkan bermula pada musim panas ini atau sekitar bulan Jun ke hadapan dan dijangka akan ditayangkan di Netflix tahun hadapan. ‘Six Underground’ pastinya akan dinanti-nantikan oleh seluruh peminat Ryan Reynolds lebih-lebih lagi dengan penglibatan kumpulan kreatif yang terlibat dengan pembikinan ‘Deadpool 2’.


Ryan Reynolds Jawab Tuduhan Curi Lagu Kanye West Untuk ‘Deadpool 2’

Nampaknya Kanye West tidak boleh duduk senyap di Twitter dan kali ini, Ryan Reynolds pula menjadi mangsa beliau. Kanye menulis di laman Twitter bahawa beliau peminat kedua-dua filem Deadpool. Tetapi beliau menuduh Ryan ‘meniru’ konsep lagu yang dibuatnya sebelum ini.

I love both Deadpool movies🔥🔥🔥🔥🔥🔥🔥🔥🔥… I heard tracks in it that sound similar to mine… bro I would have cleared my music for Deadpool …

Ryan Reynolds kemudiannya membalas dengan bersahaja dengan mengatakan beliau akan berbincang dengan Celine Dion tentang perkara berkenaan. Ryan secara senyap troll Kanye West kembali dengan mengatakan muzik beliau sama sahaja seperti Celine Dion.

Agree. I’m having a word with Celine Dion. https://t.co/NnMSBBNA9k

— Ryan Reynolds (@VancityReynolds) June 12, 2018

Lagu-lagu dalam Deadpool sememangnya catchy tetapi untuk disamakan dengan muzik Kanye West agak berbeza sedikit. Mungkin Kanye West hanya mahu mencari publisiti murahan? Ryan menyamakan perangai Kanye West ini tidak ubah seperti seorang diva, sentiasa mahukan perhatian. Apa lagu kegemaran anda dalam Deadpool 2? Kalau kami, yang ini.


Ryan Reynolds Pegang Watak Detective Pikachu Dalam Filem Terbaru Pokemon

Apabila mendengar khabar angin mengatakan Pikachu boleh bercakap dalam filem live action terbaru Pokemon, peminat ramai yang ‘pelik’ dengan berita berkenaan.

Warner Bros baharu sahaja berkongsikan trailer rasmi pertama untuk Detective Pikachu dan Ryan Reynolds adalah pelakon yang akan menyumbang suara untuk Pikachu!

Filem ini akan berkisarkan seorang remaja berusia 21 tahun Tim yang mahu mencari ayahnya, detektif Harry Goodman yang hilang secara misteri. Beliau bertemu Detective Pikachu dan hanya beliau sahaja yang boleh berkomunikasi dengan Detective Pikachu ini. Mereka berdua bersama-sama menerokai Ryme City untuk mencari klue kehilangan detektif Harry Goodman.

Dari Deadpool ke Pikachu, apa sahaja watak yang tidak boleh dilakonkan Ryan Reynolds? Filem yang pasti akan hit tahun hadapan. Akan berada di pawagam 19 Mei 2019.


Ryan Reynolds Sahkan Deadpool 3 Sedang Dalam Perbincangan

Walaupun masa depan filem X-Force masih samar-samar, Ryan Reynolds baru-baru ini mengeluarkan kenyataan bahawa filem Deadpool 3 sedang dalam perbincangan dan filem ketiga bakal berbeza dengan dua filem Deadpool sebelum ini.

Ryan membuat kenyataan itu ketika berada di China untuk mempromosikan filem Deadpool 2 versi PG-13, Once Upon A Deadpool. Walaupun filem ini sudah ditayangkan tahun lalu, baru Januari ini filem Deadpool 2 lepas untuk ditayangkan di pawagam negara China.

Got my eye on you Underpants Building. Thank you to the incredible people of Beijing for inviting Deadpool onto your screens. 🇨🇳 ⚔

A post shared by  Ryan Reynolds (@vancityreynolds) on Jan 20, 2019 at 3:01am PST

Ryan Reynolds turut menunda pembedahan pada tangan kirinya berikutan kecederaan yang dialaminya ketika penggambaran untuk pergi ke China bagi mempromosikan filem Once Upon A Deadpool. Ini adalah kali pertama filem Deadpool melepasi lembaga penapisan filem di China dan Ryan tidak mahu mengecewakan peminat Deadpool di sana.

Deadpool baharu dilihat selari dengan prinsip Disney yang mahukan filem yang ada dibawahnya sesuai untuk tontonan semua peringkat umur. Jadi, Ryan Reynolds berharap beliau dapat mencari jalan supaya Deadpool masih dapat ‘beraksi’. Adakah anda akan terus menonton Deadpool versi yang lebih ‘beradap’ di masa akan datang?


Bagaimana ‘Ryan ToysReview’ Berjaya Memperoleh RM45 Juta Setahun Melalui YouTube

Sekiranya anda mempunyai anak kecil yang gemar menonton YouTube, keberangkalian channel YouTube ini menjadi pilihan anak anda adalah besar.

Berkonsepkan review mainan, budak lelaki yang lebih dikenali dengan nama Ryan ini akan menunjukkan cara bermain permainan yang baru sahaja beliau dapatkan. Nampak simple bukan? Telatah Ryan serta pemilihan mainan yang menarik disetiap episod antara yang membuatkan channel Ryan ToysReview tampil unik serta berjaya mengutip 10 juta pengikut sehingga kini.

Mula diperkenalkan bermula Mac 2015 sejak Ryan berumur 4 tahun, channel ini berjaya menarik perhatian ibubapa dan juga kanak-kanak. Video pertama yang mula dihasilkan beliau adalah unbox Lego Duplo seperti yang dapat anda lihat diatas.

Bermula dengan Ryan ToysReview, channel ini telahpun berkembang sehingga mencapai 10 juta pengikut setakat artikel ditulis. Apa yang menarik perhatian kami adalah pasukan latar belakang Ryan ToysReview iaitu ibubapa Ryan sendiri.

Dalam usaha untuk memantapkan lagi konten kekeluargaan dan mainan mereka, mereka telahpun menghasilkan beberapa channel lain seperti Ryan’s Family Review, Gus the Gummy Gator dan Princess Toys Review.

Berdasarkan laporan daripada BusinessInsider, Ryan ToysReview berjaya memperoleh pendapatan sebanyak $11 juta (~RM45 juta) sepanjang tahun 2017. Pendapatan yang diterima melalui channel ini berjaya menjadikan beliau YouTuber yang menerima pendapatan kelapan tertinggi YouTube.

Pendapatan yang lumayan diperoleh daripada YouTube ini juga berjaya membolehkan ibubapa berhenti kerja serta memberikan sepenuh masa kepada perkembangan channel anak mereka.

Apa yang membuatkan perjalanan Ryan ToysReview lebih manis adalah setiap permainan yang diterima atau dibelanjakan akan diberikan kepada badan amal kanak-kanak.

Buat anda yang pertama kali atau belum pernah menonton Ryan ToysReview, jangan terkejut jika video dibawah sudah berjaya mengutip 1 bilion tontonan di YouTube. Tahniah Ryan! Anda sememangnya hebat dan genius begitu juga pasukan belakang tabir Ryan ToysReview.


S-House, Rumah Kaca ‘Tanpa Privasi’ Yang Minimalis

Rumah adalah tempat anda untuk berlindung dan penuh dengan privasi bukan? Jadi, pernah tak anda bayangkan bagaimana jika rumah yang anda diami berdindingkan kaca? Anda mungkin fikir agak kurang selesa memandangkan cermin kaca telus cahaya ini membolehkan anda dilihat orang lain dari luar.

Inilah yang dikatakan keunikan senibina. Seorang arkitek di Jepun bernama Yuusuke Karasawa, memperkenalkan rekaan rumah berdindingkan kaca dan paling menarik adalah reka bentuknya yang sangat minimalis. Rumah putih berkeluasan 104 meter persegi ini memiliki tiang bersilang. Uniknya jika dilihat dari luar ia kelihatan seperti rumah empat tingkat, padahal yang sebenarnya hanyalah 2 tingkat sahaja. Kreatif!.

Idea reka bentuk rumah seperti ini diilhamkan dari konsep ‘Network Space’ yang mana digambarkan bagaimana teknologi telah mengubah kehidupan manusia. Oh! Mungkinkah ini konsep rumah masa hadapan? Nampak seperti tinggal di dalam akuarium yang besar.

Kalau anda masih fikir soal privasi, jangan risau! Bilik tidur dan tandas rumah ini terletak di bawah tanah, jadi ia memang sangat privasi. Bahagian atas hanyalah menempatkan ruang tamu dan dapur sahaja.

Pada abad ini, rekaan rumah berkonsepkan kaca seperti ini bukanlah sesuatu yang janggal dilihat. Sebelum ini kami pernah terbitkan rekaan rumah kaca di pergunungan Almaty, Kazakhstan. Memang ‘rare’.

BACA: Rumah Kaca Unik Di Pegunungan Almaty, Kazakhstan


S P Setia Dan Sime Darby Antara Yang Terlibat Membangunkan Pejabat Baru Apple London

Setelah lama beroperasi, Apple UK bakal berpindah ke Battersea Power Station. Salah satu bangunan iconic London yang bakal dibangunkan semula untuk dijadikan antara bangunan yang termaju menempatkan syarikat-syarikat besar.

Perpindahan Syarikat Apple dijangkakan bakal menjadi ‘trendsetter’ buat syarikat-syarikat teknologi yang lain untuk ikut sama berpindah sekaligus menjadikan nilai komesial bangunan sekitar London Battersea Power Station meningkat.

Membangunkan Battersea Power Station ini bakal menelan belanja sebanyak $16.5 billion USD (~RM69.5 billion). Dikatakan membangunkan semula projek mega ini bakal membuatkan Battersea Power Station sebagai yang projek termahal pernah dibangunkan di London.

Menggunakan konsep ‘vintage’, bangunan ini tidak dibina secara meninggi sebaliknya hanya mempunyai 6 tingkat. Walaubagaimanpun, dengan keluasaan 500,000 kaki persegi pastinya cukup untuk menampung pelbagai projek R & D yang diperlukan oleh syarikat-syarikat besar.

Lebih membanggakan S P Setia dan Sime Darby diberikan kepercayaan untuk membangunkan condominium mewah, mall, dan pejabat sekitar London Battersea Power Station.

Berikut merupakan antara lakaran awal apabila London Battersea Power Station siap dibina menjelang 2021 ini:


Saat Sudah Bersedia Untuk Tewas, Guru Berhati Mulia Ini Tampil Membantu Saya

Sewaktu tingkatan tiga, ada guru yang mahu saya berhenti kerana saya selalu sakit dan tidak dapat hadir ke sekolah.

Katanya dalam sejarah, tidak pernah ada seorang pun muridnya gagal SRP. Jadi, janganlah saya menjadi orang yang pertama mencipta sejarah kegagalan itu.

Saya tidak pasti, guru itu benar-benar maksudkan atau hanya sekadar mencabar saya. Lagipun guru itu mungkin tidak mengalami apa yang saya lalui. Tentu saja beliau tidak akan faham.

Namun, kata-kata beliau yang diterima disaat diri menerima pelbagai ujian kesihatan dalam kehidupan, memang memberi kesan yang sangat mendalam.

Kata-kata cikgu itu terpahat kemas dalam ingatan dan membuatkan saya percaya yang saya akan jadi orang pertama yang gagal, lalu saya tekad mahu menamatkan persekolahan.

Mujur ayah dan mak, guru pertama dalam hidup saya, tidak mahu berputus asa. Mereka mengambil keputusan untuk meminta khidmat nasihat guru di sekolah saya.

Dan hari itu, Ustazah Fatimah, bonda Nurussaadah Yasin datang dan memujuk saya supaya tidak berhenti sekolah.

“Mujaidah, saya tahu awak boleh buat. Awak kena kuatkan semangat. Saya yakin awak akan berjaya. Buktinya, walaupun berbulan-bulan awak tak dapat datang ke sekolah, bila awak periksa, tak ada satu pun subjek yang gagal kan?”

“Jadi, awak kena buktikan yang awak boleh berjaya. Saya sangat yakin dengan kebolehan awak.”

Allah ya Allah. Di saat saya sudah bersedia untuk tewas, Allah hantar guru berhati mulia ini memujuk saya.

Saya cuba bangun dan bangkit. Sakit, teman-teman. Sangat sakit. Antara mahu percaya kepada kata-kata bahawa saya pasti akan gagal atau mahu terus berusaha membuktikan bahawa saya akan berjaya jika saya mahu terus mencuba.

Perit dan sangat pahit, bila saya terpaksa belajar dan buat latihan sendiri sedang saat itu saya sedang terbaring di katil menahan kesakitan yang tidak mungkin akan difahami orang.

Bukan mudah teman-teman, bagi saya untuk akhirnya memilih mempercayai kebolehan diri sendiri.

Saya memilih untuk bersusah -susah kerana saya sangat yakin dengan janji Allah bahawa kesenangan itu akan datang selepas kesusahan. Malah, Allah mengulangi janjiNya sebanyak dua kali dalam surah Al Asr.

Sungguh. Janji Allah itu benar. Saat saya hadir ke sekolah mahu mengambil keputusan SRP, saya dipeluk erat guru-guru.

“Mujaidah, kita tak pernah ada pelajar yang dapat semua 8A dalam SRP. Ini kali pertama kita ada dua orang pelajar yang dapat semua A, tahun ini. Saya sangat bangga dengan mereka tetapi keputusan Agregat 8 yang awak dapat lebih membanggakan saya. Awak pejuang sejati.”

Itu kata-kata yang saya dengar dari mulut guru saya ketika pelukannya terasa lebih kuat dan seperti tidak mahu dilepaskan.

Saya hanya menyambutnya dengan airmata. Tapi kali ini, ia airmata yang lahir dari rasa yang berbeza.

Allah. Manisnya saat itu sangat sukar digambarkan dengan kata-kata.

Saya hanya mahu lulus tapi Allah berikan saya sesuatu yang lebih indah. Malah baiknya Allah kepada saya bila Allah hadiahkan pula saya tawaran ke SMAP Kajang selepas itu. Tawaran yang selayaknya untuk budak-budak pandai sahaja.

Hari ini, tatkala saya meraikan sambutan Hari Guru bersama teman-teman dan anak didik di sekolah, bayangan wajah dua guru ini bersilih ganti hadir di minda saya bersama wajah guru-guru yang lain.

Pendekatan mereka mungkin berbeza. Ada yang keras, sinis dan menyakitkan. Ada yang lembut dan sangat mendamaikan. Betapa tutur bicara guru itu begitu berpengaruh dalam kehidupan muridnya, kan teman-teman?

Ia boleh jadi kata-kata beracun yang memadamkan harapan. Ia juga boleh menjadi bara yang menyalakan api semangat perjuangan. Salah atau betul, saya sangat yakin, mereka semua mahu yang terbaik buat saya.

Justeru, jasa-jasa mereka tersimpan kemas di log budi. Kekal dan tersemat kemas dalam lipatan kenangan yang abadi.

Terima kasih mak dan ayah.
Terima kasih semua guruku.

Tiada hadiah indah buat kalian, hanya sekadar secebis doa agar Allah lapangkan kuburan kalian.

Doaku juga agar andai ada sedikit kebaikan yang daku lakukan, dapatlah ia menjadi sedikit tukaran matawang buat bekalan kalian di negeri abadi.

Normujaidah Osman.
Aku jadi aku kerana guru.


Airbnb Kini Diharamkan Beroperasi Di Sabah

Nampaknya bisnes yang mula menjadi perhatian ramai selain daripada Uber dan Grab iaitu Airbnb kini diharamkan beroperasi di Negeri Sabah. Bisnes dimana pengusaha rumah berpeluang untuk menyewa rumah atau bilik di platform Airbnb ini dikatakan diharamkan setelah mendapat arahan oleh Kerajaan Negeri Sabah.

Menurut laporan daripada Kementerian Pelancongan Sabah, platform Airbnb ini dikatkaan seolah-olah mengambil kesempatan daripada kemasukan pelancong ke Negeri Sabah. Hal ini juga dikatakan tidak berlaku di Hotel dan Motel sekitar Sabah dimana keterangan pelancong diambil berat disertakan dengan cukai yang tersedia.

Masalah melibatkan keselamatan pelancong antara yang dititikberatkan memandangkan terdapat beberapa premis yang menjalankan Airbnb tidak mengikuti langkah-langkah keselamatan yang ditetapkan.

Insiden yang berlaku ini bukan sahaja terjadi di Sabah, malah difahamkan terdapat beberapa kondominium sekitar Kuala Lumpur yang turut mengharamkan penghuni rumah menyewa untuk tujuan Airbnb.

Oleh yang demikian, pastikan anda mendapat pengesahan daripada pemaju rumah sekiranya anda berminat untuk mendapatkan hartanah sebelum menjalankan bisnes Airbnb.


10 Tips Dan Trik Agar Tidak Tersalah Pilih Rakan Travel

Melancong ke dalam atau luar negara tidak lengkap jika tidak membawa rakan. Pastinya akan sunyi dan tiada keriuhan jika hanya melancong secara solo.

Memilih rakan yang tepat untuk melancong amat penting untuk mengelakkan rancangan anda tergendala dan bermasam muka antara satu sama lain. Berikut adalah 10 tips dan trik sebelum memulakan perancangan melancong yang dikongsi oleh Oren Katique di Facebooknya.

Pertama sekali, anda harus kenal pasti ciri peribadi anda di mana anda harus ketahui sikap anda sama ada jenis dominant atau passive. Jika anda jenis dominant, pastikan travel buddies anda jenis submissive. Jika tidak, pasti akan berlaku konflik ketika melancong kelak.

Apa yang di maksudkan dengan dominant? Dominant ini bermaksud anda jenis suka berkuasa atau mempunyai pengaruh kuat. Passive atau submissive ni bermaksud jenis yang senang ikut.

Begitu juga sebaliknya, tetapi jika kedua-duanya bersikap dominant, perbincangan secara teliti diperlukan untuk mengetahui siapa yang akan atur itinerary, tempat penginapan dan pengangkutan. Semuanya harus dirancang dengan teliti dan kefahaman antara satu sama lain diperlukan.

Kenali kewangan anda dan travel buddies anda. Jika anda jenis bajet rendah untuk semua perkara, silalah travel dengan orang yang sama level bajet juga dengan anda, nanti dikhuatiri berlaku conflict semasa travel. Orang cakap enggang sama enggang, pipit sama pipit. Melainkan anda dapat travel dengan helang yang mana tidak kisah berkenaan bajet, itu tidak menjadi masalah.

Solusinya bila travel antara si pipit dan enggang, sila mentioned awal-awal berapa bajet anda dan what to spend jadi enggang tidak letakkan high expectations daripada anda.

Kenali style travelling anda seperti fully backpacker atau jenis bawa backpack tapi stay hotel ke, bawa beg trolley tapi stay hostel ke atau jenis luxury traveler. Bila sudah kenal diri, maka pilih lah travel buddies yang paling sesuai supaya tidak ada conflict masa pemilihan penginapan nanti supaya berdiri sama tinggi, duduk sama rendah.

Saya pernah melancong bercampur antara luxury dan backpacker. Pernah ada kes, ada travel buddies yang mengambil keputusan duduk hostel, dan pada masa yang sama travel buddies lain menginap di hotel berbintang empat.

Ada sebahagian menaiki train first class, ada sebahagian pula menaiki train 3rd class. Sebenarnya, benda ini tidak jadi masalah sebenarnya asalkan semua pihak selesa dan ada sefahaman dan bukan kaki dengki dengan ahli yang lain.

Setelah semua ciri diatas dikenal pasti, sekarang kita beralih ke bahagian penting dalam travel, iaitu itinerary. Pertama sekali, tanya travel buddies anda, apa dia expect atau apa outcome bila trip nanti? Ada orang suka cities, ada yang suka scenery, muzium, arts, food, culture dan macam-macam.

Dari sini anda boleh susun mana attractions yang patut skip, mana yang patut fokus supaya semua orang rasa adil dan saksama. Orang tua-tua cakap, yang bulat tidak datang bergolek, yang pipih tidak datang melayang.

Apabila itinerary sudah siap, sekarang masa untuk beli tiket flight pula. Ingat, tidak semua orang suka naik low cost airlines dan tidak semua orang suka membazir untuk tiket mahal. Bagi conflict seperti ini, cara penyelesaianya anda boleh berpisah menaiki flight pilihan dan berjumpa di airport atau di hotel.

“Ala tidak seronok travel asing-asing”. Eh, tidak ada masalah sebenarnya. Tujuan kita travel adalah destinasi yang nak dituju. Bukan naik flights sama – sama bertujuan untuk selfie dalam kapal terbang.

Itinerary sudah, ticket flight pun sudah. Apa kata anda tanya travel buddy anda perihal makanan pula. Makanan biasanya masak ke, bawa instant food  atau makan sahaja kat mana-mana restoran, janji kedai itu halal. Ingat, tentang makanan pon boleh ada isu. Ada yang cakap ingin jimat masa, masak untuk breakfast dan dinner. Makan di luar untuk lunch sahaja.

Ada juga jenis ikat perut waktu lunch, dan tidak lupa juga yang memang jenis makan kat luar setiap waktu. Ada yang jenis nak save budget, ada juga yang memang tidak selera nak makan makanan asing.

Jadi, identify behavior permakanan travel buddy anda. Ingat, nak masak juga consume masadan tenaga. Jadi, perlu berhati-hati dan selidik dahulu travel buddies anda jenis macam mana. Benda simple sahaja dan boleh bawa bincang. Jadi, berbincang lah sesama anda.

Ini paling penting apabila melancong bersama travel buddy. Kenali pasangan anda. Ada yang jenis kaki make up sejam, ada yang jenis bangun lambat, ada yang jenis bila shopping lupa dunia, ada yang pantang jumpa benda pelik wajib singgah dan macam-macam lagi ragam manusia.

Jadi, deal lah dari awal. Pastikan anda peruntukan masa 30-40 minit untuk mengelakkan sakit hati bila travel buddy lambat nanti.

Next part ialah waktu untuk keluar berjalan, bersiar-siar atau melawat attractions. Ada traveler suka keluar seawal pagi, ada yang suka keluar lambat, ada yang suka keluar awal dan balik awal, ada yang suka keluar lambat dan balik lambat dan ada juga yang keluar pagi-pagi lepas itu balik rehat, refresh dan keluar balik pada belah malamnya.

Benda nampak kecil, tapi kalau jenis travel dengan kaki bawang, benda macam ini pun boleh jadi masalah besar.

Apabila melancong, tolong kaji dahulu ground transport tempat yang anda ingin pergi. Accessible by public transport ke, senang dapat e-hailing car ke, senang dapat teksi ke atau boleh jalan kaki sahaja nak visit attractions.

Jadi, dari sini boleh berbincang method of transportation yang anda dan travel buddy prefer. Ada yang suka jalan kaki sahaja, ada yang suka naik pengangkutan awam, dan ada yang suka naik teksi. Senang katanya. Door to door. Apa-apa pun, tepuk poket, tanya bajet.

Akhir sekali, ada banyak lagi anda kene kaji seperti kaki OOTD, kaki shopping, kaki minum, kaki tidur dan macam-macam kaki lagi. Itu atas budi bicara anda. Jika anda selesa, walaupun travel dengan kaki dadah sekali pun, why not? Yang penting selesa dan sekepala. Betul tidak? Ibarat kata pepatah, bulat air kerana pembentung, bulat manusia kerana muafakat.

Dayung sudah di tangan, perahu sudah di air, marilah kita memulakan pengembaraan kita dengan lafaz bismillah. Semoga mendapat kebahagiaan dan kegembiraan sehingga selepas trip nanti. Amin.


AirAsia Disahkan Terima Kelulusan Danajamin Untuk Pembiayaan Sehingga RM500 Juta

Sebut mengenai AirAsia pastinya ramai yang cukup kenal dengan syarikat penerbangan tambang murah ini. Terbaharu, syarikat ini mulai menunjukkan impak positif selepas destinasi ke Pulau Langkawi menjadi tumpuan orang ramai menerusi pembukaan gelembung perjalanan.

Terbaharu, AirAsia Group Berhad (AAGB) dilaporkan telah menerima kelulusan oleh Danajamin Nasional Berhad (Danajamin) untuk 80% pinjaman yang dijamin sehingga RM500 juta menrusi Skim Jaminan PRIHATIN Danajamin.

Dilaporkan pinjaman diluluskan oleh pemberi pinjaman AAGB di bawah kemudahan pembiayaan bersindiket, dengan jaminan oleh Danajamin melalui Syarikat Jaminan Pembiayaan Perniagaan (SJPP), sebuah entiti milik penuh Kementerian Kewangan.

Menurut Pengerusi Eksekutif AirAsia, Datuk Kamarudin Meranun, pihak mereka memainkan peranan penting dalam merancakkan semula aktiviti pelancongan, perdagangan dan pelaburan.

Menerusi penerimaan pembiayaan yang diterima, saham AirAsia dilihat telah meningkat 2.7% setakat pagi. Sebagai rekod, saham AirAsia sudah mulai meningkat sebanyak 21.28% setakat bulan lalu.

Melihat kepada kadar vaksinasi yang tinggi di Malaysia, tidak mustahil ekonomi Malaysia akan semakin pulih begitu juga dengan sektor pelancongan yang bakal membuatkan AirAsia kembali menjadi pilihan pengguna.

Sekitar bulan lalu, AirAsia tampil dengan promosi dalam menawarkan tiket penerbangan ke Pulau Langkawi serendah RM12 sahaja.

AirAsia Tawarkan Tiket Penerbangan Ke Pulau Langkawi Serendah RM12 Sahaja

AirAsia X Rugi RM24.63 Bilion Pada Suku Tahun April Hingga Jun 2021


Kenapa Perlu Pergi Jauh Bila Kita Ada 6 Tempat ‘Power’ Ini Di Sabah

Sabah. Satu negeri di Borneo yang ada hampir segala-galanya.

Daripada laut yang membiru, gunung-ganang, kaki bukit yang menghijau, hutan dara, hidupan bawah laut yang mempesonakan dan spesis haiwan yang susah didapati.

Malahan, pemandangannya dapat mengubat hati mereka yang bercadang untuk pergi jauh, tetapi pada kos lebih rendah.

Lihat sahaja perbandingan kami di bawah:

Kami akui perbandingan dua tempat ini adalah satu perbandingan yang sangat ekstrim.

Akan tetapi Gunung Kinabalu merupakan lokasi tertinggi dalam negara untuk berlatih sebelum mendaki puncak Everest.

Dengan ketinggian 4095 meter dari aras laut, puncak tertinggi di Asia Tenggara ini menarik pelancong dari dalam dan luar negara.

Buat kaki-kaki mendaki, Gunung Kinabalu adalah salah satu ultimate destination sebelum adventur seterusnya!

Pernah terbaca Facebook post yang berbunyi – ‘Ini bukan New Zealand, ini Kundasang!’?

Kundasang menjadi viral di Facebook sebagai salah satu tempat tercantik di Malaysia, sejak tahun lepas.

Terletak di kaki Gunung Kinabalu, Kundasang menyajikan pemandangan menghijau, dan langit terbentang luas, tanpa pencemaran.

Sebagai perbandingan, New Zealand juga terkenal dengan padang rumput yang menghijau dan langit membiru.

Lagi satu perbandingan, Kundasang dan New Zealand, kedua-duanya merupakan lokasi ladang lembu yang sihat-sihat!

Jangan lupa bawa baju tebal ke kedua-dua tempat ini, kerana malamnya yang SANGAT DINGIN!

Bermula daripada RM89, anda boleh mendapatkan tambang penerbangan murah daripada Airasia, dari 3 Oktober sehingga 9 Oktober 2016, untuk penerbangan dari 4 April sehingga 27 April 2017. Klik di sini.

Destinasi romantik di Laut Celebes, 40 minit menggunakan bot dari Semporna, sesuai untuk honeymooners dan mereka yang meraikan ulangtahun perkahwinan.

Laut yang jernih, dengan suasana alam semulajadi yang masih dara mengingatkan kita kepada kecantikan pantai Seychelles.

Keselesaan dan kemudahan spa menjadikan ianya sesuai untuk honeymoon dan percutian romantik.

Pulau Mataking juga menjadi antara destinasi pilihan para diver.

Apabila sudah di sini, jangan lupa untuk melawat pulau-pulau lain yang lebih terkenal seperti Sipadan, Mabul, Kapalai dan Bohey Dulang.

Kesemua pulau di atas dapat diakses melalui jalan laut dari Semporna.

Pada September 2012, Prince William dan Kate Middleton menggegarkan Borneo dengan lawatan mereka ke Lembah Danum.

Tempat yang tidak dikenali ramai ini, menyimpan 1001 khazanah alam flora dan fauna.

Ia merupakan rumah kepada 120 mamalia termasuk 10 jenis primat.

Salah satu primat yang menjadikan Lembah Danum sebagai rumah adalah orang utan.

Kami suka membandingkan lokasi ini dengan negara-negara Afrika. Sekali lagi, kami tahu perbandingan ini sangat ekstrim, tetapi tunggu.

Lembah Danum terletak di dalam hutan hujan khatulistiwa, manakala benua Afrika mempunyai iklim savannah.

Titik persamaan terletak pada fakta bahawa kedua-dua lokasi ini merupakan syurga untuk conservationist dan pencinta alam sekitar.

Selain orang utan, haiwan-haiwan lain yang terdapat di Lembah Danum adalah gajah pigmi Borneo, monyet Proboscis, harimau dahan, beruang matahari dan badak Borneo.

Maliau Basin di Tawau juga menawarkan pengalaman yang hampir serupa.

Tak sabar nak ke Sabah? Dapatkan tambang penerbangan murah daripada Airasia di sini, bermula daripada harga RM89.

Jika di negara Scandinavia, anda memburu Aurora Borealis, di Sabah pula anda boleh memburu bintang.

Kurangnya pencemaran udara dan awan, menjadikan Sabah lokasi yang sesuai untuk astro-tourism.

Salah satu lokasi yang anda boleh lakukan acara memburu bintang adalah di Tawau.

Aktiviti ini boleh dilakukan di Taman Bukit Tawau yang menawarkan kawasan piknik, tapak perkhemahan dan chalet.

Bandar old-school ini menawarkan tarikan seperti Menara Jam Tawau, Rumah Api Tinangat, Tugu Peringatan Konfrontasi, Muzium Koko Teck Guan, Zoo Mini Yuk Chin, Taman Bukit Tawau, Bukit Gemok, Balung River Eco Resort, dan Pasar Minggu Takada.

Kedua-dua pulau yang cantik ini masyhur di kalangan diver seluruh dunia.

Kedua-duanya menjanjikan dunia bawah laut yang sangat asing.

Sekiranya anda pernah bermimpi untuk berenang bersama ikan-ikan, belut dan penyu, di sinilah tempatnya.

Mereka yang bertuah pula dapat menyaksikan ikan berpusar seperti siklon.

Pulau Sipadan yang terletak di pantai timur Sabah, dapat diakses melalui jalan laut dari Semporna.

Manakala, Pulau Bora-bora terletak di Tahiti, di bawah jajahan Perancis.

Pulau Sipadan adalah pulau dilindungi, maka tiada tempat kediaman disediakan di sini.

Lazimnya, pelawat akan mendiami Pulau Mabul, Pulau Kapalai atau Semporna.

Ketiga-tiga tempat ini menawarkan hotel di atas air.

Ini mengingatkan kami dengan beberapa hotel atas air di Bora-bora seperti Hilton, St. Regis, Le Meridien dan Four Seasons.

Dengan 6 lokasi di Sabah seperti luar negara ini, kami pasti anda tidak sabar untuk bercuti ke sana.

Anda kini boleh terbang ke Sabah dengan lebih mudah dan murah, dengan Airasia menawarkan penerbangan terus ke Kota Kinabalu, Labuan, Tawau dan Sandakan setiap hari.

Bermula 3 Oktober sehingga 9 Oktober 2016, Airasia menawarkan potongan harga ke 4 lokasi ini bermula daripada RM89, untuk tempoh penerbangan dari 4 April sehingga 27 April 2017.

Dapatkan promosi ini segera di laman web Airasia.com.

Apa tunggu lagi, cepat-cepat rancang percutian romantik anda bersama pasangan tercinta ke Seychelles, eh, Mataking.


Dulu Pekerja Bank, Kini Pengusaha Makanan Jenama Sendiri

Menjadi inspirasi kepada anak muda, siapa sangka langkah berani Mohammad Taqdir Sajin, 28 tahun untuk nekad berhenti kerja di salah satu institusi perbankan dan mula berniaga secara serius akhirnya membuahkan hasil.

Dengan membawa jenama Sabak Salai, perniagaan ini bukan hanya sebagai pembuka rezeki kepada keluarganya sahaja, bahkan penduduk setempat sekali.

Menurut Taqdir, beliau juga tidak menyangka idea menghasilkan produk salai menggunakan kaedah sabak iaitu rumah asap yang dibina dengan batu-bata seperti di luar negara bagi menghasilkan pizza ini mendapat sambutan yang sangat memberangsangkan sehingga ada dikalangan pembeli menjadi peminat setia produk tersebut.

Anatara produk Sabak Salai adalah seperti ikan sembilang, burung puyuh, itik dan daging. Beliau berkata, pada awalnya dia hanya menetapkan tempoh masa selama enam bulan selepas meletakkan jawatan untuk bergelar usahawan sama ada berbaloi atau tidak.

“Idea sabak ini datangnya dari bapa saya yang suatu masa dahulu merantau ke negara orang semasa bertugas sebagai tentera laut.” katanya.

Bermula dari 2 orang pekerja, kini produk daging salai bekenaan terus berkembang maju sehingga mencecah jualan sebanyak satu tan sebulan.

“Kini usaha kami nyata memberikan pulangan lumayan apabila bagi produk daging salai sahaja, permintaannya mampu mencecah satu tan setiap bulan dengan pulangan pendapatan mencecah RM50,000,” jelas beliau lagi.


Sabar Beratur Dan Tidak Potong Barisan, Gadis Korea Ini Kagum Lihat Rakyat Malaysia Tunggu MRT

Kebanyakkan penduduk di sekitar Lembah Klang menggunakan perkhidmatan pengangkutan awam untuk ke tempat kerja kerana ia jauh lebih jimat dan untuk elak menempuh kesesakan lalu lintas.

Baru-baru ini seorang TikToker @borainkl yang berasal dari Korea meluahkan rasa kagum apa melihat pengguna mass rapid transit (MRT) nampak tenang ketika beratur dalam barisan menunggu tren.

“Sebagai seorang Korea, saya sangat kagum melihat rakyat Malaysia sangat penyabar dan bertolak-ansur (ketika menunggu MRT).

“Tiada tolak-menolak dan menghormati ruang antara satu sama lain,” kata TikToker Korea itu.

Rush hour in MRT! Impressed by Malysian people #borainkl #kl #klexpat #mrt #mrtride #rushhour #fyp

Netizen yang menonton video itu menyatakan sikap bertolak ansur itu memang sudah sebati dalam masyarat Malaysia. Jadi tiada masalah untuk semua orang beratur dalam keadaan senyap sementara menunggu giliran masing-masing untuk masuk ke dalam tren.

Ada juga yang berseloroh nanti lihatlah bagaimana sabarnya orang ramai menempuh kesesakan lalu-lintas yang lama untuk pulang ke kampung halaman sempena hari raya tidak lama lagi.

Seorang pengguna TikTok yang lain pula menyatakan dia pernah membawa rakan dari Itali berjalan-jalan di Kuala Lumpur. Lelaki Itali itu berasa kagum apabila melihat walaupun ramai pengguna jalan raya tersekat dalam kesesakan lalu lintas, namun tiada siapa pun membunyikan hon secara sebarangan.

Gadis Korea itu mengakui ketika orang ramai menggunakan perkhidmatan tren ketika waktu puncak, pasti ada berlaku segelintir pengguna yang mengalami sesak nafas. Namun, perkara itu tidak berlaku di sini, ini membuatkan dia berasa sangat senang dan bersyukur ketika berada di Malaysia.

Sementara itu dalam perkembangan MRT terbaharu, laluan Putrajaya kini sudah mula beroperasi secara percuma sehingga 31 Mac ini. Orang ramai berpusu-pusu mengambil peluang untuk menjadi orang terawal semasa perasmiannya semalam.

Difahamkan pembukaan penuh laluan Putrajaya membolehkan laluan MRT ini melalui 36 buah stesen sepanjang 56 kilomteter dari Kwasa Damansara ke Putrajaya Sentral dan mempunyai kaedah pembayaran Apple Pay.


Sabri Yunus Dapat Hak Paten ‘Pok Ya Cong Codei’

Sejak ditayangkan pada Januari yang lepas, ‘Pok Ya Cong Codei’ menjadi tular di media sosial dan buah mulut netizen. Sebutan nama Hotel Concorde dalam loghat Kelantan itu menjadi ikutan masyarakat sekaligus diguna pakai untuk mengaut keuntungan.

Oleh itu Pok Ya atau Sabri Yunus yang juga merupakan pelakon dan pengarah filem itu bersetuju untuk mendapatkan hak paten atau copyright atas nasihat peguam yang dikenalinya. Hak paten itu secara rasminya telah menjadi milik beliau sejak bulan lepas. Tindakan ini diambil untuk mengelakkan disalahguna oleh pihak yang tidak sepatutnya.

Menurut beliau sejak nama itu tular ramai pihak yang menawarkan beliau untuk menjadi duta produk termasuklah Richworld Travel & Tours. Beliau akhirnya bersetuju untuk bekerjasama dengan syarikat itu yang menyediakan pakej umrah dan ziarah disertakan dengan penginapan di Hotel Concorde Mekah dan Madinah.


Pernah Tersenarai Di Forbes, Gadis Usia 22 Tahun Ini Mungkin Einstein Alaf Baru

Seawal usia belasan tahun dia sudah menjadi seorang gadis yang berani apabila melangkah masuk ke pejabat kampus Massachusetts Institute of Technology (MIT) agar single-engine kapal terbang yang dibinanya itu diluluskan MIT.

8 tahun kemudian, dia yang kini berusia 22 tahun telah mencetuskan fenomena baru di kalangan para penyelidik. Gadis ini bernama Sabrina Gonzalez Pasterski, graduan MIT dan calon Ph.D Universiti Harvard dalam bidang fizik.

Pasterski pernah muncul di dalam artikel Forbes tahun lepas, “30 Under 30: Young Scienctists Who Are Changing The World” yang mengetengahkan para bijak pandai di bawah usia 30 tahun.

Kebanyakan explorasi kajian Pasterski melibatkan cabaran besar dan isu kompleks di dalam fizik seperti black holes, sifat semulajadi graviti dan spacetime. Ia seperti yang pernah dilakukan oleh Stephen Hawking dan Albert Einstein pada awal kerjaya mereka dahulu.

Fokus Pasterski adalah mencuba memahami dengan lebih baik tentang “quantum gravity” di mana dia mencari penerangan berkaitan fenomena graviti dari sudut konteks mekanik kuantum. Penemuan di dalam bidang ini pastinya akan mengubah keseluruhan kefahaman kita tentang bagaimana alam ini berfungsi.

Peluang kerja juga telah menantinya apabila dia mendapat perhatian khusus daripada Jeff Bezos yang merupakan pengasas Amazon.com, pembangun aerospace dan pembuat Blue Origin.

Pasterski bukan seperti belia masa kini yang menjadikan media sosial sebahagian dari kehidupan. Dia tidak mempunyai akaun Facebook, LinkedIn atau Instagram dan juga tidak mempunyai telefon pintar. Tapi dia mempunyai laman web sendiri, PhysicsGirl.

Dia juga tidak pernah mempunyai kekasih, tidak minum minuman beralkohol dan tidak merokok.

Saya lebih suka sentiasa berjaga-jaga, dan mudah-mudahan saya dikenali dengan apa yang saya lakukan dan bukan dengan apa yang saya tidak lakukan.

Walaupun setiap tahun bilangan graduan fizik muncul di Amerika Syarikat, Pasterski tetap popular di kalangan profesor kerana kepandaiannya dan menerima beratus ribu dollar duit geran dari Hertz Foundation, Smith Foundation dan National Science Foundation.

Dia yang sentiasa tertarik dengan menyahut apa jua cabaran yang baginya mungkin boleh direalitikan dan fizik itu elegan tetapi banyak kegunaan menyatakan:

Years of pushing the bounds of what I could achieve led me to physics.

Pasterski juga tidak mempedulikan tentang data terbaru U.S Census Bureau: American Community Survey yang menunjukkan hanya 26 peratus graduan sains di Amerika mempunyai kerjaya di dalam bidang mereka. Ini kerana Pasterski menganggap fizik itu adalah satu perkara yang menyeronokkan. Ia bukan seperti satu pekerjaan pagi pergi kerja dan petang balik semula ke rumah.

Fizik itu sendiri menyeronokkan…Ia bukan seperti 9-to-5. Apabila awak penat awak tidur, dan apabila awak tidak mengantuk, awak buat fizik.

LIKE dan FOLLOW Vocket di Facebook serta Instagram


Ini Mungkin Sabun Paling ‘Hipster’ Yang Pernah Dihasilkan Setakat Ini

Anda ada masalah writter block, suka berswafoto atau seorang yang introvert? Jika ya, ini sabun istimewa untuk anda. Oleh kerana sabun aroma terapi untuk anti-stress sudah terlalu biasa, pengusaha sabun kreatif, Whiskey River Soap & Co mengeluarkan produk sabun yang lebih unik iaitu sabun aroma terapi khas untuk mereka yang mengalami masalah writter block, suka berswafoto, seorang yang introvert, malah untuk troll pengguna internet pun ada.

Agak sukar untuk memberi jawapan bagaimana aroma terapi ini berjaya memberi kesan kepada penggunanya. Mungkin betul atau mungkin ia juga hanyalah sekadar gimik pemasaran. yang pasti, idea kreatif mereka berjaya menjadikan produk sabun pelik ini mendapat perhatian dunia.

Saya tertarik dengan cara syarikat ini menjana pendapatan dengan hanya menjual trend. Sinonim dengan gaya hidup masyarakat pada hari ini yang gemarkan perkara-perkara pelik, ini adalah contoh bagaimana mereka menjual produk seiring dengan trend. Tak hanya menjual idea pelik, Whiskey River & Co juga menitik beratkan tentang kosmetik produk baik dari segi rekabentuk, warna, bungkusan serta slogan yang unik. Di bawah ini adalah contoh produk sabun unik telah yang dihasilkan oleh Whiskey River & Co.

Bagaimana, menarik bukan? Saya pun terpengaruh dan rasa mahu beli satu. Ini adalah contoh yang boleh dijadikan sebagai rujukan dan inspirasi. Masih ingat lagi saya, satu ketika dahulu di Malaysia sangat trend menjual sabun kopi. Hampir semua orang mahu menjual produk yang sama, dan ini apa yang boleh kita belajar dari Whiskey River & Co. Berfikir di luar kotak!

Nah, ini mungkin boleh dijadikan idea untuk bisnes baru anda nanti.


Safawi Rasid Sahkan ‘Porsche Merah’ Dimuat Naik Di Instagram Milik Beliau Sendiri

Beberapa hari lalu, peminat bola sepak tempatan dikejutkan dengan kiriman bersama sebuah kereta mewah berjenama Porsche yang dibuat pemain Johor Darul Ta’zim, Safawi Rasid di laman Instagram-nya.

Muat naik yang dibuat bersama ucapan selamat hari raya itu mula menimbulkan persoalan dalam kalangan peminat sama ada kereta tersebut milik beliau ataupun individu lain.

A post shared by  SAFAWI RASID (@safawirasid29) on May 25, 2020 at 1:30am PDT

Kiriman itu juga mencuri tumpuan ramai apabila pemilik kelab bola sepak JDT yang diwakili Safawi ketika ini turut mengucapkan tahniah buat anak muda dari Terengganu itu di kiriman tersebut.

“Hebat Anak Terengganu. Sentiasa bersyukur dan kerja keras,” kata Tunku Ismail.

Tidak mahu perkara tersebut terus menimbulkan tanda tanya dalam kalangan peminat, Berita Harian pada semalam akhirnya mengesahkan pemain berusia 23 tahun itu adalah pemilik jentera mewah yang ditayangkan beliau sebelum ini.

“Sememangnya kereta berkenaan milik saya. Alhamdulillah impian memiliki kenderaan terbabit tercapai dalam usia muda.

“Terima kasih diucapkan kepada pemilik pasukan JDT, Tunku Ismail Sultan Ibrahim yang banyak membantu memberi dorongan dan semangat untuk terus berjaya.

“Kejayaan yang dikecapi selama ini hasil sokongan semua pihak termasuk keluarga yang sentiasa bersama saya,” katanya.

Walaupun tidak mendedahkan harga sebenar kereta Porsche Cayman miliknya itu, namun laporan tersebut membayangkan jentera milik Safawi itu berkemungkinan berharga sekitar RM103,000 sehingga RM320,000.

Ia dipercayai kerana jentera itu adalah daripada dua generasi terdahulu dan sudah mula memasuki pasaran Malaysia sejak 2009. Bagaimanapun, harganya ketika mula memasuki negara ini mencecah sekitar RM515,000 sehingga RM612,000 .

Pasukan JDT memang terkenal dengan gaya dan kelas mereka yang tersendiri sehinggakan jam berjenama G-Shock yang pernah dipakai pemilik mereka sebelum ini pun turut menjadi tumpuan peminat. Baca perkongsian kami di bawah untuk mengetahui dengan lebih lanjut.

Nilai Dan Populariti G-Shock GA-2100 Ini Meningkat Selepas Disarung Oleh TMJ

TMJ Kurniakan Jam Tangan Rolex Buat Pemain Dan Staf JDT


Safiq Rahim: All The Haters Are Pund*k!

JDT semalam berjaya merampas trofi Piala Malaysia selepas menundukkan juara tahun lalu, Kedah 2-0 dalam perlawanan akhir di Stadium Shah Alam, malam semalam. Kemenangan tersebut memastikan trofi Piala Malaysia itu kini ke Johor.

Namun ianya sedikit ‘tercalar’ dengan video kapten JDT, Safiq Rahim ketika meraikan kemenangan mereka. Safiq mengeluarkan kata-kata yang tidak patut keluar daripada mulut seorang pemain profesional seperti beliau. Lebih-lebih lagi beliau yang memegang status kapten JDT dan skuad negara.

Mungkin beliau ada alasan tersendiri mengapa mengeluarkan kata-kata demikian. Mungkin terlalu gembira, koyak atau geram? Terus langkau ke saat 0:50 video di atas untuk lihat. Apa pun, tahniah JDT kerana menjuarai Piala Malaysia semalam.


Sah, 10 & 11 Mei Cuti Umum Untuk Rakyat Malaysia

Buat anda yang berkira-kira adakah pagi ini dan esok cuti umum, Ketua Setiausaha Negara, Dr Ali Hamsa telah berkongsi Tweet ini menyatakan 10 & 11 Mei serta 13 Mei (bagi negeri-negeri yang bercuti pada hari Jumaat) sebagai cuti umum.

Pengumuman cuti umum pada 10 & 11 Mei serta 13 Mei (bagi negeri-negeri yang menjadikan hari Jumaat dan Sabtu sebagai hari kelepasan mingguan). pic.twitter.com/jsy2sqgFt2

Kerajaan telah menetapkan Khamis dan Jumaat (10 dan 11 Mei ialah hari kelepasan am tambahan seluruh negara sempena #PRU14: Ketua Setiausaha Negara

Berita ini semestinya satu khabar gembira buat semua. Gunalah cuti ini sebaik-baiknya. Ini adalah sebagai membalas jasa rakyat Malaysia yang sudah melaksanakan tanggungjawab kepada negara. Sebarkan khabar gembira ini.


Sah. Gaya Selfie Baru Ini Akan Menjadi Ikutan Ramai Tidak Lama Lagi

Karen x. Cheng mula dikenali ramai selepas video timelapsenya belajar menari selama setahun menjadi viral di media social.

Terbaru, dia telah memuat naik satu video yang mencetus satu fenomena selfie terbaru yang diberi nama ‘donut selfie’.

dengan menggunakan kamera smartfonnya dan sedikit teknik asas mengedit video, dia telah menghasilkan satu video yang menarik.

Mungkin anda boleh mencuba sendiri untuk menghasilkan ‘donut selfie’ ini selepas melihat video tutorial dari Karen x. Cheng sendiri

Di dalam video yang ke-3 ini pula, beliau mengajar cara-cara untuk mengedit video tersebut terus dari smartfon.

Selain dari itu, Karen juga telah membina laman web donutselfie.com untuk penonton melihat dan menghantar video-video ‘donut selfie’ mereka sendiri.


AirAsia Ditawar Pinjaman RM4.15 Bilion Melalui Pertukaran Data Pelanggan

Umum tahu sejak pandemik COVID-19 melanda, syarikat penerbangan antara yang mengalami kesukaran untuk melangsungkan operasi secara skala besar sekaligus membuatkan syarikat ini terpaksa menaggung kos kerugian yang besar.

Dalam usaha untuk memastikan syarikat dapat terus operasi, CEO AirAsia Group Bhd, Tan Sri Tony Fernandes telah mengumumkan pihak mereka telah menerima tawaran pinjaman bernilai $1 bilion (RM4.15 bilion) melalui pertukaran pelanggan mereka sepanjang menjalankan bisnes.

Menurut Tan Sri Tony Fernandes, AirAsia sedang membangunkan aplikasi Super App dimana aplikasi ini bukan sahaja menawarkan servis tempahan tiket malah pelbagai lagi servis lain termasuk tempahan hotel, makanan dan sebagainya. Tambahnya lagi, kehadiran aplikasi AirAsia versi baharu ini dijangka dapat menyaingi servis yang ditawarkan aplikasi lain seperi GoJek dan Grab.

Untuk pengetahuan, ini bukanlah pertama kali Tan Sri Tony Fernandes meluahkan minat beliau dalam bisnes melibatkan fintech serta pasaran digital. Semuanya dijalankan sebagai salah satu strategi AirAsia untuk kekal kompetitif melihatkan industri penerbangan yang tenat buat seketika waktu ini.

Mengulas mengenai tawaran yang diterima, Tan Sri Tony Fernandes memaklumkan tawaran bernilai $1 bilion ini terpaksa ditolak dalam menjaga kepentingan serta privasi pelanggan AirAsia sejak mulai beroperasi.

Baru-baru ini, AirAsia turut melancarkan logo dan identiti baru serta menawarkan promosi sehingga 90%. Klik pautan di bawah untuk mengetahui dengan lebih lanjut.

Lancar Logo Dan Identiti Baru, AirAsia Tawar Promosi Sehingga 90% Seluruh Stor Bermula 12 Oktober

Serendah RM88, AirAsia Kembali Tawar Promosi Tambang Tetap Sehingga 26 Ogos 2020


Sah, Hazama Adalah Insan Di Sebalik Lelaki Imej Selekeh Minggu Lalu

Terjawab sudah persoalan orang ramai yang ingin mengetahui identiti sebenar seorang lelaki minggu lalu yang viral kerana suaranya yang lunak merdu. Tuan punya badana, Hazama sendiri di dalam video membuat pengakuan yang beliau membuat penyamaran ini kerana ingin membuat satu persembahan tanpa penonton mengenali siapa beliau sebenarnya.

Terbukti Hazama berjaya memikat hati orang ramai dengan suaranya. Padanlah dengan tajuk single terbaru beliau, Aku Yang Sebenar. Apa pun, steady Hazama. Selamba awak tapau lagu 4 Non Blondes dalam persembahan busking awak tempoh hari.


Saham Alibaba Jatuh, Rugi RM112 Bilion Selepas Lelaki Asing Bernama ‘Ma’ Ditahan Di China

Sebuah penyiar rasmi China melaporkan pada Selasa lalu bahawa polis di bandar Hangzhou, tempat e-dagang Alibaba bertapak, telah menahan seorang lelaki bernama Ma.

Laporan ini telah menyebabkan pelabur menjadi takut dan menganggap yang ditahan tersebut adalah Jack Ma, pengasas Alibaba.

Selepas berita itu tersebar, harga saham Alibaba di Hong Kong susut 9.4% pada awal dagangan, menyebabkan kerugian kira-kira $26 bilion atau RM112 bilion daripada nilai pasarannya, lapor Bloomberg.

Global Times tampil meredakan keadaan selepas melaporkan bahawa lelaki tersebut bukanlah Jack Ma, tetapi lelaki yang mempunyai tiga identiti berbeza.

Lelaki itu juga difahamkan lahir pada 1985, menjadikannya dua dekad lebih muda daripada pengasas Alibaba.

Selepas laporan Global Times, ia meredakan ketakutan pelabur. Saham Alibaba meningkat dan menutup hari dagangan di Hong Kong hanya 0.83% lebih rendah.

Menurut Business Insider, perubahan mendadak dalam harga saham Alibaba menunjukkan ketakutan pelabur jika Beijing bertindak terhadap gergasi teknologi China.

Dalam beberapa tahun ini, China dilaporkan telah melancarkan siasatan terhadap syarikat teknologi, meningkatkan pengawasan keselamatan data dan mengehadkan penggunaan pengguna terhadap internet dan platform permainan.

Jack Ma sebelum ini telah menjadi sasaran kerajaan Komunis China selepas beliau mengkritik Beijing pada akhir 2020.

Jack Ma hilang selepas kritik Kerajaan Komunis China, cetus misteri antarbangsa. Rujuk pautan di bawah untuk membaca.

Jack Ma ‘Hilang’ Selepas Kritik Kerajaan Komunis China, Cetus Misteri Media Antarabangsa

Sejak COVID-19 Melanda, Jack Ma Dilaporkan RM6.23 Trilion Lebih Kaya

Penjual Air Botol Jadi Individu Terkaya Di China, Bagaimana Dia Menewaskan Jack Ma?


Apple Berjaya Mencuri Hati Pengguna Namun Gagal Mendapatkan Perhatian Pelabur

Setelah hampir 11 bulan dihidangkan dengan ura-ura model terbaru, akhirnya Apple iPhone 8, 8 Plus dan X telah dilancarkan secara rasmi oleh Apple. Apple iPhone X berjaya menjadi model tercanggih ketika ini manakala dua lagi model telah menjadi model penambahbaikan daripada iPhone 7 dan 7 Plus.

Seperti yang anda boleh jangkakan, pelancaran Apple iPhone pada kali ini berjaya menarik perhatian orang ramai disebabkan kekuatan jenamanya. Pengeluaran model iPhone X yang dinobatkan sebagai ‘smartphone masa hadapan’ telah berjaya membuatkan orang ramai bercita-cita untuk mendapatkannya.

Dalam pada itu, disebalik kemeriahan model terbaru Apple yang disambut baik, saham Apple nampaknya telah menunjukkan prestasi yang sebaliknya. Dikhabarkan saham Apple terus jatuh mendadak sebaik sahaja pengumuman iPhone sewaktu aturcara berlangsung. Walaubagaimanapun, syarikat ini masih lagi kekal sebagai antara syarikat paling bernilai di dunia.

Melihat kepada gaya promosi dan hype model terbaru Apple, kami yakin saham Apple akan kembali positif bilamana model ini mula ditawarkan buat orang ramai secara rasmi diikuti dengan iPhone X yang mula dijual pada 3 November 2017.


Saham Manchester United Melonjak Lebih RM1.22 Bilion Selepas Sahkan Perpindahan Cristiano Ronaldo

Semalam mungkin merupakan antara detik paling gembira dan mengejutkan buat peminat Manchester United apabila ikon yang menempa nama di kelab tersebut iaitu Cristiano Ronaldo mengumumkan perpindahan ke Manchester United dengan yuran perpindahan sekitar £20 juta (RM115.49 juta) kepada Juventus.

Selain daripada kehadiran beliau yang membuatkan para peminat teruja, impak beliau yang baru sahaja diumumkan tanpa membuat kemunculan di atas padang nyata sudah membuatkan para pelabur saham kelab Manchester United gembira.

Menerusi laporan yang dikeluarkan Mirror Football, saham Manchester United dilihat melonjak sebanyak 9.8% sejurus selepas Cristiano Ronaldo diumumkan membuatkan saham kelab ini meningkat sekitar £212 juta (RM1.22 bilion).

Mengulas dari segi impak di media sosial, pengumuman Cristiano Ronaldo ke Manchester United berjaya meraih 331,400 retweet dalam tempoh 10 minit sahaja berbanding perpindahan Lionel Messi ke Paris Saint Germain yang menerima 257,500 retweet.

Bukan itu sahaja, laman web Manchester United juga dilaporkan mengalami masalah selepas menerima jumlah pengguna yang tinggi memasuki laman tersebut.

PSG's Messi announcement peaked at 257,500 RTs.

Man Utd's announcement of Ronaldo is on 331,400 RTs in the first 10 minutes… 👀#MUFC pic.twitter.com/V81OFVNtoc

— BettingOdds (@BettingOddsUK) August 27, 2021

Khidmat dan kehebatan beliau sebagai pemenang Ballon d’Or sebanyak lima kali pastinya ditagih kelab dan peminat dalam usaha untuk menamatkan kemarau trofi liga sejak Sir Alex Ferguson meninggalkan kelab tersebut.

Pastinya agak menarik untuk menyaksikan bagaimana Cristiano Ronaldo dapat membuktikan kemampuan beliau di atas padang pada usia 36 tahun dengan di bawah kendalian Ole Gunnar Solskjær.

Cristiano Ronaldo dilaporkan bakal menjadi pemain di Liga Perdana Inggeris dengan penerimaan gaji tertinggi mengalahkan bintang-bintang yang lain. Ketahui lebih lanjut dengan klik pautan di bawah.

Ronaldo Terima £480K Seminggu, Tertinggi Di EPL

TERKINI: Man City Tarik Diri, Man United Sediakan Kontrak Untuk Ronaldo


Saham Netflix Jatuh Gara-Gara Siri ‘Star Wars’

Menyebut tentang Star Wars, kami yakin anda yang bukan peminat filem ini juga tahu betapa ramainya peminat filem ini. Mengisahkan tentang angkasa, light saber serta karakternya yang ikonik antara yang membuatkan filem berjaya mengumpul sejumlah besar peminat fanatik.

Terbaru, Disney nampaknya telah mengumumkan sebuah lagi pelan terbaru khusus buat peminat Star Wars dengan pengumuman siri Star Wars yang bakal dilancarkan 2019 ini. Siri ini juga dikatakan akan lebih rancak dengan kehadiran direktor terkenal, Jon Favreu yang juga merupakan direktor kepada filem Iron Man dan The Jungle Book.

Apa yang membuatkan saham Netflix jatuh sebanyak 1.9% pada minggu ini adalah pengumuman Disney untuk melancarkan aplikasi penstriman tersendiri. Penawaran siri Star Wars ini juga merupakan langkah terbaik yang dibuat Disney dalam usaha untuk mengumpul para pelanggan.

Berdasarkan jumlah budget yang besar, Disney berharap untuk memecah monopoli Netflix di dalam industri penstriman TV.

Setakat ini, Disney masih belum mengumumkan senarai negara yang bakal ditawarkan perkhidmatan ini. Dalam pada itu, melihat kepada hype siri Star Wars yang bakal dilancarkan, kemungkinan besar bakal menawarkan perkhidmatan mereka dengan lebih cepat dalam usaha untuk mengumpul lebih ramai pengguna.

Agak-agak anda storyline apakah yang bakal dibawakan sempena siri Star Wars pada kali ini?


Saham Pemilik Victoria’s Secret Jatuh 72% Dalam Masa 3 Tahun

Menyebut mengenai jenama Victoria’s Secret kami yakin ramai yang cukup mengenalinya. Penawaran pakaian dalam serta seleksi minyak wangi yang pelbagai antara yang membuatkan jenama ini menjadi pilihan ramai.

Walaubagaimanapun, segala yang dirancang Victoria’s Secret untuk melonjakkan jualan nampaknya gagal sejak tiga tahun terakhir ini. Malah, saham Victoria’s Secret telahpun jatuh sebanyak 72% dalam jangka masa tiga tahun.

Sekali pandang mungkin agak mustahil bagaimana jenama yang sudahpun kukuh dan masih releven untuk didapatkan pengguna mengalami penurunan jualan.

Difahamkan semuanya bermula apabila pengarah urusan Spanx yang merupakan anak syarikat Victoria Secret memilih untuk undur diri. Lebih parah, pengundurannya dibuat beberapa minggu sebelum pentas fesyen Victoria Secret yang sudah menjadi tradisi jenama ini.

Selain itu, jenama ini turut menegaskan mereka tidak akan mempromosikan transseksual yang sekaligus mendapat kecaman ramai berikutan pendirian yang dibuat.

Kami yakin anda pasti perasan dengan promosi diskaun tinggi yang kerap Victoria Secret lakukan bukan? Promosi ini mungkin mendapat tempat di Malaysia sehinggakan pintu masuk cawangan Victoria’s Secret rosak namun tidak di negara lain.

Disebalik promosi yang dilakukan jumlah pakaian dalam yang terjual masih lagi rendah berbanding beberapa tahun sebelum ini. Rancangan fesyen Victoria’s Secret yang sebelum ini berjaya menarik perhatian ramai kini tidak lagi rancak seperti dulu. Dikatakan tiada pembaharuan dari segi fesyen mahupun rancangan tersebut antara yang menjadi punca.

Beserta pengunduran model popular Victoria’s Secret, nampaknya jenama ini perlu bangkit semula dengan muka yang baru untuk terus kekal di dalam industri.

Setakat ini CEO Victoria’s Secret, Jan Singer bakal mengundur diri daripada jawatannya berikutan penurunan nilai saham yang mendadak. Masih menjadi tanda tanya individu manakah yang bakal dipilih untuk memulih semula penjualan syarikat ini.


Saham Syarikat Induk Shopee Kini Dilaporkan Menjunam 86% Daripada Nilai Puncak

Boleh dikatakan sejumlah syarikat teknologi kini menghadapi kesukaran untuk bertahan ekoran isu ekonomi yang melanda di peringkat global. Para penganalisa ketika ini menjangkakan syarikat induk Shopee iaitu Sea juga akan menunjukkan penurunan saham seperti syarikat-syarikat gergasi lain.

Berdasarkan laporan Bloomberg, saham Sea setakat ini sahaja telah jatuh sebanyak 86.65% daripada nilai puncaknya sebelum ini. Penyusutan ini juga bakal memberikan kesan kepada kejatuhan nilai kekayaan pengasasnya di samping membawa kepada beberapa pelabur yang keluar daripada menjadi pemegang saham syarikat Sea.

Sebelum ini, satu saham Sea mencapai nilai $355.99 (~RM1,635.06) namun kini hanya didagangkan pada nilai serendah $45.80 (~RM210.36). Sea dilihat menghadapi kerugian apabila mereka cuba memperluaskan pasaran merangkumi sejumlah pasaran global tetapi gagal.

Buat masa ini, pihak Sea dalam proses menstruktur kembali operasi untuk mendapatkan keuntungan. Malah, sudah kedengaran syarikat Sea sedia menghentikan sejumlah besar pekerja pada suku ketiga 2022 termasuklah di ibu pejabat mereka di Singapura.


Saifuddin Tinggalkan UM, Solidariti Dengan Bekas Pengarah UMcedel

Felo Penyelidik Kanan Fakulti Sastera dan Sais Sosial Universiti Malaya Datuk Saifuddin Abdullah letak jawatan sebagai bantahan tindakan Kementerian Pendidikan terhadap Pengarah UMcedel, Profesor Datuk Dr Mohamad Redzuan Othman.


Saiful Nang Berikan Tips Cara Kenali Pelaburan Emas Sontot

Nota Editor: Pelaburan emas sontot kembali hangat dibicarakan di media sosial di negara kita. Untuk itu kami bawakan perkongsian yang telah diterbitkan di Facebook Page Saiful Nang. Kami terbitkan semula di sini dengan izin dari penulis. Semoga ia memberi manfaat buat anda.

Salam semua, ada sebahagian anda yang melabur emas tersontot mencari penyontot-penyontot yang menyontot mereka. Penyontot mereka pula akan mencari penyontot besar yang memiliki beberapa empayar besar dalam perniagaan pelaburan emas gaya ponzi.

2 dari 3 penyontot terbesar adalah pelanggan saya. Kecuali Tok Belagak sahaja yang tidak sempat jadi pelanggan. Mereka membeli barangan dari syarikat saya dengan tukaran emas tulen Pamp Suisse mengikut timbangannya. Kami yakin, emas itu tidak akan turun harga maka kami sehingga hari ini menerima pembayaran transaksi dengan RM juga menggunakan Pamp.

Ada yang pernah melihat saya dalam mana-mana gambar bersama 2 dari 3 saudagar ini. Dan ada yang menyandarkan keyakinan mereka melabur dengan mereka ini kerana mereka ini pernah ambil gambar dengan saya. Sebagai pelabur, itu adalah penilaian yang sangat singkat.

Tips mengenali pelaburan yang pasti tersontot

Dulu ada orang main duit jual lampu yang boleh memberikan mereka tenaga dan aura ultraman dan sebagainya. Harga di pasaran RM20 sahaja tapi bila jadi MLM harganya jadi RM700. Bukan MLM itu salah tetapi bila money-game itu berselindung di sebalik transaksi satu bahan yang tidak mahal. Orang cari orang cari orang cari orang sampailah sistem itu penuh dan tidak mampu membayar pulangan semula kepada level atas mereka.

EMAS itu cuma jadi bahan pengantara sahaja, tapi gamenya sama. Mula-mula saya inspire dengan kekayaan mereka yang bermula dari 2 bentuk cincin tetapi dalam 2 tahun sahaja sudah mampu mengumpul lebih dari 1 tan emas tulin sebagai pengimbal mereka. WOW!

Hati jadi ghairah untuk mencipta lebih kekayaan yang ketika itu atas tujuan untuk menaikkan simpanan emas kami yang seciput itu untuk kami cukupkan sehingga 160kg ataupun sekitar RM20 Juta untuk pembinaan kompleks sekolah untuk anak-anak yatim dan asnaf di Lenggeng.

Atas tanggungjawab, memang pelaburan mesti didahului dengan mengenali prospek. Saya menggunakan semua ruang whiteboard yang ada di pejabat untuk membuat pengiraan matematik. Berjumpa dengan pelabur yang aktif dan juga mendapatkan pendapat dari bekas-bekas pelabur yang sudah quit. Juga berjumpa dengan pelabur yang genuine. Saya tidak jumpa pengiraan yang rasional bagaimana permainan emas ETA dan sebagainya. Semua pendapat yang saya kutip saya rumuskan untuk membuat keputusan bahawa pelaburan ini tidak nampak logiknya.

Keputusan yang diputuskan di dalam syuro kami ialah untuk tidak menyertai pelaburan ini.

Allah nak tunjuk kita ini tamak atau tidak walaupun kita melakukan sesuatu yang Allah mahukan iaitu membantu anak yatim dan asnaf. Kira-kira 1 bulan selepas itu, satu persatu empayar pelaburan emas berpaksi ETA atau jualan tertangguh itu rebah dan pelabur mula bangkit membuat tuntutan. Pejabat-pejabat besar mereka kemudian ditinggal kosong dan orangnya sudah lari entah ke mana.

Ketamakan untuk kaya mudah vs usaha yang berterusan

Bukan mudah untuk mencari duit. Kerugian dilapor berbillion dari wang pelabur yang terus hilang tanpa berita. Agen-agen terpaksa menanggung hutang dengan pelanggan setelah kepala pelabur terus menghilang.

Di sinilah saya nak pesan, tiada kekayaan datang dengan mudah tanpa banyak usaha. Itu resmi dan ia tetap. Jika sesuatu itu menjanjikan sesuatu dengan banyak dan sangat mudah, cuba fikirkan keraguan dan buat pencarian sehingga anda benar-benar pasti ke mana pelaburan yang mahu anda salurkan itu. Sama juga ramai orang main bursa saham dan ramai orang main Forex kenapa pula ada yang untung berjuta-juta dan kenapa pula ada yang selalu masuk margin-call? Ini semua kerana ILMU yang perlu kita dalami sebelum kita berurusniaga.

Berniaga mesti nampak hujung nampak pangkal. Jika tidak, elok jual goreng pisang cheese pun dah boleh jadi jutawan. Saya bersimpati dengan mereka yang tersontot itu dan saya boleh rasa bagaimana wang simpanan persaraan ibu bapa mereka digunakan sebagai pinjaman oleh anak-anak untuk melabur juga hilang. Bagaimana wang tabung pendidikan anak-anak Si Miskin juga disamun dengan senyap.

Ini bukan kes pertama. Ia hanya bertukar nama dan bertukar barang dari dulu sampailah sekarang. Skim Cepat Kaya dari Pak Man Telo sampailah Skim Tok Belagak atau Kazanah Bangsa dan sebagainya semua itu hanya nama-nama yang ditukar mengikut zaman sahaja.

Kita dah patut belajar dari sejarah memang tiada manusia yang tiba-tiba kaya raya dengan cepat. Be realistic. If not realistic but happily ever after. Itu namanya Fairy Tales.

LIKE dan FOLLOW Vocket di Facebook serta Instagram


Sains Disebalik Salah Dengar Lirik Lagu Taylor Swift

Untuk permulaan, kami mahu anda klik Play video Youtube di bawah ini dan pejam mata dengar lirik lagu Taylor Swift bertajuk Blank Space ini.

Sudahkah anda dengar? Ada tak anda perasan perkataan “Starbucks lovers” atau “All the lonely Starbucks lovers” di dalam lagu tersebut?

Menurut Taylor Swift di akaun Tumblrnya dia menyanyikan lagu itu mengikut lirik yang dibuat tanpa mengubahnya. Sebenarnya tiada perkataan atau ayat yang kami nyatakan diatas itu wujud di dalam lirik lagu Blank Space oleh Taylor Swift ini. Lirik sebenar ialah:

Got a long list of ex lovers
They’ll tell you I’m insane

Maka, apa yang menyebabkan majoriti orang yang mendengarnya termasuk kami sebagai “Starbucks lovers” atau “All the lonely Starbucks lovers” berbanding “a long list of ex lovers”?

Sebuah artikel penyelidikan yang diterbitkan pada 8 Januari 2014 bertajuk Mondegreens and Soramimi as a Method to Induce Misperceptions of Speech Content – Influence of Familiarity, Wittiness, and Language Competence telah ditulis oleh penyelidik Universiti Tubingen German yang terdiri daripada Claudia Beck, Bernd Kardatzki, dan Thomas Ethofer mempunyai jawapan kepada fenomena ini.

Jangkaan dan pengetahuan yang kita ada pada sebelumnya sangat kuat mempengaruhi persepsi kita. Artikel penyelidikan tersebut mencadangkan satu kaedah baru dalam persepsi pertuturan melalui Mondgreens dan Soramimi yang mewakili lirik lagu yang berpotensi untuk salah tanggapan dalam satu atau dua bahasa. Mondgreens ialah satu fenomena mengubah persepsi ke atas mesej yang diperdengarkan seperti salah dengar lirik lagu. Soramimi ialah salah dengar dalam bahasa Jepun.

Kita akan mendengar dan mengaitkannya dengan jangkaan, pengetahuan kita yang dibentuk dari pengalaman yang biasa kita alami. Fenomena ini dikaitkan juga dengan sejauh mana mereka alami sesuatu peristiwa dan juga sebanyak mana perbendaharaan kata yang mereka ketahui. Itu semua adalah sebagai sumber tafsiran yang berpotensi. Penemuan ini menunjukkan bahawa fenomena perceptional itu mungkin mempunyai kaitan dengan pengalaman yang menyenangkan dalam menyelesaikan kekaburan yang selari dengan teori yang telah lama sedia ada Hermann von Helmholtz bahawa persepsi dan menyelesaikan masalah merekrut proses yang sama.

Ini menunjukkan majoriti lebih senang menerima tentang penggemar Starbucks atau penggemar Starbucks yang kesepian berbanding menyenaraikan bekas teman lelaki masing-masing. Ahaks!

LIKE Facebook THE VOCKET untuk ikuti lebih banyak artikel menarik. Anda juga boleh menghantar kisah menarik anda dengan KLIK SINI.


The Best Of Iran: 8 Tempat Unik Mesti Dikunjungi Bila Anda Ke Esfahan

Sedikit pengenalan tentang Esfahan. Esfahan atau Isfahan merupakan bandar ke-3 terbesar di Iran iaitu selepas Tehran dan Mashhad. Esfahan terkenal dengan pelbagai tinggalan sejarah, terutama senibina islamik yang dibangunkan pada abad ke-11 hingga ke-19. Di sini, anda boleh melihat sendiri keunikan senibina berusia ratusan tahun lamanya yang masih dipelihara sehinggalah sekarang. Disebabkan ini ada peribahasa lama Parsi berbunyi begini; Esfahān nesf-e- jahān ast” (Isfahan is half of the world). Jadi boleh dikatakan separuh dari keindahan di dunia ada di Esfahan!

Menurut para ilmuan Islam, nama lama bagi Esfahan adalah ‘Ramahurmuz’ iaitu tempat kelahiran tokoh islam terkenal Salman Al-Farisi. Esfahan adalah salah satu kota terpenting dalam sejarah peradaban Islam di mana ia pernah dijadikan sebagai pusat pemerintahan oleh beberapa dinasti Islam pada ketika itu. Pada zaman kegemilangan Islam dahulu, Esfahan adalah sebuah kota yang maju dan masyhur dalam ilmu pengetahuan, kebudayaan dan perdagangan.

Melihat keunikan bumi Parsi melalui kaca mata sendiri merupakan satu pengalaman yang cukup mengujakan dan sangat berharga! Apabila sudah menjejak kaki ke Iran, tidak lengkap rasanya jika tidak berkunjung ke Esfahan. Esfahan masih menyimpan berjuta keunikan silam yang mesti dirasai sendiri. Jadi, di sini kami kongsikan beberapa lokasi unik yang mesti anda pergi jika datang ke Esfahan.

Naqsh-e Jahan Square atau juga dikenali sebagai Imam Square ini merupakan lokasi paling penting dilawati jika ke Esfahan. Naqsh-e Jahan Square dahulunya dipanggil Shah Square, bangunan mengelilingi petak persegi ini terletak betul-betul di pusat bandar Esfahan.

Kawasan berkeluasan 89,600 meter persegi ini dibangunkan sekitar tahun 1598 dan 1629. Naqsh-e Jahan Square sekarang ini merupakan salah satu kawasan tinggalan sejarah yang penting di Esfahan dan ianya juga merupakan salah satu tapak warisan dunia (UNESCO).

Di sini anda boleh dapatkan pelbagai barangan kraf seperti beg, poskad dan cenderahati dengan harga yang jauh lebih murah berbanding tempat lain. Oh ya, buat pengetahuan anda kesemua barangan kraf di sini adalah hasil buatan tangan penduduk tempatan sendiri. Memang unik dan cantik-cantik belaka.

Ali Qapu Palace adalah istana yang paling besar terletak di Esfahan. Lokasi berdekatan dengan Naqsh-e Jahan Square, Istana milik Raja Shah Abbas ini dibina pada tahun 1597. Paling unik, terdapat lukisan yang menghiasi dinding di istana ini. Lukisan bercorak burung, bunga-bungaan dan potret ini adalah hasil karya pelukis agung yang cukup terkenal dalam sejarah Parsi, iaitu Rezza Abbasi.

Terdapat sebanyak 52 bilik yang ada di dalam istana ini, namun sebahagian daripadanya masih di dalam proses dibaikpulih dan hanya sebahagian sahaja dibuka untuk pelancong. Pada zaman pemerintahan Uthmaniah, Istana ini pernah terlibat dengan serangan yang dilakukan oleh tentera Afghanistan suatu masa dahulu.

Hiasan seni halus yang diperbuat daripada emas dan perak di pintu masuk istana ini cukup untuk menggambarkan kemegahannya. Di bahagian atas istana ini pula terdapat satu ruang di mana anda boleh melihat terus keseluruhan permandangan di Naqsh-e Jahan Square .

Alang-alang sudah sampai di kawasan Naqsh-e Jahan Square, tidak lengkap rasanya kunjungan anda ke Esfahan jika tidak melawat Masjid Sheikh Lotfallah. Masjid ini dahulunya berfungsi sebagai mahkamah ketika di zaman pemerintahan Shah Abbas 400 tahun dahulu, dan ianya merupakan salah satu dari empat tugu yang menjadi simbolik kemegahan Naqsh-e Jahan.

Kebijaksaan senibina Parsi pada zaman dahulu boleh dilihat jelas melalui ukiran dan bentuk yang ada pada Masjid ini. Masjid ini dibina pada tahun 1603 dan siap dibina sepenuhnya pada tahun 1619. Rekabentuk Masjid ini adalah hasil sentuhan arkitek yang bernama Shaykh Bahai. Keunikkan susunan seramik dan rekabentuk yang digunakan pada siling-siling di Masjid ini memang cukup mengagumkan.

Lebih mengujakan, sebenarnya terdapat satu terowong di bawah masjid ini yang boleh digunakan untuk merentasi tiga laluan antara Masjid ini, Istana Ali Qapu dan Bazar. Sistem pencahayaan pula bersumberkan cahaya daripada matahari yang menembusi setiap corong-corong dan terus menyuluh ke bawah.

Grand Bazar di Esfahan ini merupakan pasar tertua dan terbesar di timur tengah, ia sudah wujud sejak abad ke-17 lagi. Jika anda mahu dapatkan feel bagaimana orang timur tengah pergi ke pasar zaman pada dahulu kala, boleh la datang ke sini.

Terdapat pelbagai jenis barangan dijual di sini.Dari pakaian, barangan keperluan harian sehinggalah restoran. Semuanya anda boleh temui di sepanjang laluan 1.7 kilometer ini. Di awal pagi dan di sebelah petang adalah antara waktu tersibuk di sini, jadi pastikan anda pergi pada waktu yang sesuai.

Chehel Sotoun merupakan sebuah taman astaka yang digunakan untuk majlis hiburan dan keraian ketika zaman pemerintahan Shah Abbas. Di sinilah aktiviti-aktiviti hiburan untuk golongan elit pada zaman itu, mereka akan dijamu dengan hiburan dan tarian yang dipersembahkan oleh perempuan-perempuan cantik. Wah!

Selain daripada itu, yang paling menarik adalah lukisan-lukisan yang terdapat pada setiap dinding dan siling. Lukisan seramik ini dilukis dan di warnakan dengan warna semulajadi. Jika warna emas, emas itu adalah emas yang tulen. Dan begitu juga dengan warna perak.

keunikan lukisan ini seolah-olah ingin memberitahu sesuatu kepada anda. Setiap lukisan akan hadir dengan aksi dan babak-babak tertentu, yang seolahnya menceritakan tentang pemburuan, pertempuran dan kuasa.

Walaupun Iran dikenali dengan Negara Islam Republik, tetapi harus diketahui juga bukan semua rakyat Iran adalah beragama Islam. Tidak semestinya wanita menutup kepala itu Islam, ada juga sebahagian dari mereka merupakan penganut agama Kristian.

Mungkin disebabkan undang-undang di negara itu yang mewajibkan semua wanita harus menutupi kepala dengan memakai hijab. Melihat sejarah pada zaman dahulu, antara tempat yang patut anda lawati adalah Gereja Vank Cathedral. Di sini majoriti penduduknya merupakan suku kaum Armenia, iaitu bangsa pertama yang menganut agama Kristian.

Lukisan Gothic yang terpapar disetiap dinding di gereja ini sudah cukup untuk menceritakan betapa kuatnya pengaruh Kristian yang di warisi oleh penganut Kristian sejak abad ke-4 ini. Oh, ya diluar gereja ini terdapat satu kedai kopi yang sungguh sedap. Memandangkan kopi sangat sukar ditemui di Iran, boleh lah lepaskan ketagihan anda di sini.

Jambatan Khaju atau lebih mesra dipanggil Khaju Bridge adalah jambatan paling tua di Esfahan. Jambatan ini dibina pada tahun 1665 dan masih kekal sehingga sekarang. Memang sangat kukuh! Dengan laluan sepanjang 147 meter dan 4 meter lebar, jambatan ini dahulunya merupakan laluan yang menghubungkan ke kebun-kebun di raja.

Jika anda perhatikan, terdapat sebanyak 21 lengkungan yang berbentuk seperti kubah. Ini adalah satu lambang kemegahan di zaman pemerintahan Syah Abbas pada waktu itu. Di bawahnya pula terdapat laluan sungai dengan air yang cukup jernih. Namun sekarang, punca air ditutup dan dibiarkan kering.

Mount Soffeh atau Gunung Soffeh ini adalah lokasi terbaik untuk anda menikmati keindahan di Esfahan. Gunung ini satu-satunya taman hutan yang ada di Esfhan. Di sini juga terdapat pelbagai kemudahan yang disediakan seperti restoran, taman permainan dan tempat berehat.

Susana di sini sangat damai dan menenangkan, anda berpeluang untuk melihat terus keseluruhan kota Esfahan dari atas gunung.

Empayar Parsi adalah salah satu empayar yang sangat hebat satu ketika dahulu. Pertembungan budaya dari serata dunia menjadikan Iran sebuah negara yang unik dari segala aspek.Kami rasai sendiri keindahan bumi Iran dan ianya langsung berlainan dengan apa yang kami dengar dan baca di media.

The world is a book, and those who do not travel read only a page – Saint Augustine

Anda perlu ke sana dan rasai sendiri pengalaman kami. Dan rasai sendiri perbezaan Tehran dan Esfahan. Kedua-dua bandar di Iran ini mempunyai keistimewaan yang tersendiri. Perjalanan dimudahkan lagi apabila kini AirAsia X mempunyai laluan untuk terbang ke sana dan semestinya anda juga boleh terbang ke sana!


Saintis AS Perlukan Dana Sebanyak RM850 Juta, Rancang Mahu Kurangkan Cahaya Matahari

Amerika Syarikat harus merancang satu program penyelidikan bernilai ratusan juta dolar untuk merealisasikan misi kejuruteraan bagi mengurangkan suhu cahaya matahari, kata akademi sains negara. Dan kini, para saintis merancang untuk mendapatkan dana bernilai USD$ 100 juta hingga USD$ 200 juta selama lima tahun untuk mencapai misi ini.

Dana bernilai ratusan juga dolar ini akan digunakan untuk mengkaji dengan lebih dalam mengenai cahaya matahri, risiko berbahaya yang akan mereka hadapi dan bagaimana teknologi tersebut dapat diatur dengan cara yang lebih munasabah, lapor The Guardian.

Kajian yang berlaku di luar harus dibenarkan jika kajian tersebut menawarkan pengetahuan kritis yang tidak dapat diperoleh dengan cara lain. Universiti Harvard berharap mendapat persetujuan segera dari jawatankuasa bebas untuk ujian penerbangan, yang ditentang oleh beberapa kumpulan alam sekitar.

Bagaimanapun, Akademi Sains Nasional (NAS) mengatakan bahawa pengurangan pelepasan bahan bakar fosil tetap menjadi tindakan paling relevan dan penting bagi mengatasi krisis perubahan iklim. Tetapi tindakan yang lambat dan perlahan dari beberapa negara untuk mengatasi perubahan iklim telah membuatkan para ilmuwan menawarkan beberapa pilihan yang unik dan pelik.

“Mengingati betapa pentingnya krisis perubahan iklim, kejuruteraan geo solar perlu dikaji lebih jauh,” kata Prof Marcia McNutt, presiden akademi, seperti yang dilaporkan oleh The Guardian. McNutt berkata, seperti kemajuan dalam kecerdasan buatan atau kejuruteraan genetik, sains juga perlu melibatkan masyarakat, adakah kita perlu lakukan peredupan solar atau kejuruteraan geo-solar?

Bagi Prof Chris Field dari Standford Universiti, beliau berpendapat bahawa program penyelidikan geoengineering yang akan dijalankan oleh Amerika Syarikat harus membantu orang ramai untuk membuat keputusan yang lebih tepat. “Berdasarkan semua bukti dari ilmu sosial, sains alam, dan teknologi, program penyelidikan ini dapat menunjukkan bahawa geoengineering tidak boleh dipertimbangkan lebih jauh, atau menyimpulkan bahawa ia memerlukan usaha tambahan,” katanya.

Pelaburan awal untuk program penyelidikan kejuruteraan geo-solar ini adalah dalam anggaran USD$ 100-200 juta secara keseluruhan selama lima tahun. Laporan yang dikeluarkan oleh The Guardian mengatakan program ini adalah sebahagian kecil dari dana AS untuk menyelidik dan mengetahui lebih dalam mengenai perubahan iklim.

Sementara itu, Silvia Ribeiro, pengarah kumpulan kempen Amerika Latin ETC, percaya kejuruteraan geo-solar terlalu berisiko dan tidak mempengaruhi perubahan iklim. “Geoengineering adalah proposal teknologi yang sangat berisiko dan tidak adil. Laporan yang meminta lebih banyak penelitian tentang teknologi yang tidak kita inginkan pada dasarnya cacat,” kata Silvia Ribeiro.

Dakwaan Matahari akan terbit dari sebelah barat adalah palsu, lapor NASA. Klik pautan di bawah untuk membaca.

Dakwaan Matahari Akan Terbit Dari Sebelah Barat Adalah Palsu, Lapor NASA

Misi Ke Marikh Tahun 2024, NASA ‘Benarkan’ Angkasawan Jadi Kanibalisme

‘Rover’ Bersejarah NASA Di Marikh Dikawal Oleh Saintis Ini Di Rumahnya Sahaja


Saintis Beri Amaran Kemunculan Penyakit X, Berpotensi Jadi Pandemik Baru

Doktor yang bertanggungjawab menemukan virus Ebola telah memberi amaran mengenai virus baharu yang akan menyerang manusia di masa depan setelah seorang perawat menemui kes jangkitan luar biasa yang dikenali sebagai Penyakit X.

Jean-Jacques Muyember, profesor yang membantu mengenalpasti wabak Ebola pada tahun 1976 berkata kepada CNN bahawa manusia sedang menghadapi sejumlah wabak baharu yang tidak diketahui, “Ada virus baru dan berpotensi mematikan yang muncul di hutan hujan tropika di Afrika.”

Baginya, melihat kepada situasi semasa, Penyakit X mampu memberi kesan lebih buruk daripada COVID-19.

Ahli epidemiologi dari Universiti Griffith, Dr. Dicky Budiman menyatakan penyakit X adalah bentuk penamaan untuk penyakit yang tidak diketahui. Dia mengatakan X dalam bahasa Inggeris sering dikaitkan dengan sesuatu yang belum diketahui.

Dicky mengatakan bahawa penyakit X dianggap sebagai penyakit yang berpotensi menyebabkan pandemi, menyebabkan sejumlah besar kematian, dan mudah menular.

Penyakit X ini muncul setelah seorang pesakit wanita di Ingende, Congo, Afrika mengalami gejala seperti demam dan cirit-birit. Doktor yang memeriksa wanita itu pada mulanya menyangka pesakit itu menghidap demam denggi atau Ebola.

Bagaimanapun, hasil ujian menunjukkan bahawa pesakit tersebut negatif terhadap Ebola dan demam denggi. Pekerja kesihatan bimbang wanita itu menghidap Penyakit X.

Penyakit X ini dikatakan mempunyai infektiviti tinggi yang sama dengan COVID-19. Namun, ia mempunyai kadar kematian yang lebih tinggi seperti Ebola, sekitar 50 hingga 90 peratus.

Sehingga kini, Institut Penyelidikan Bioperubatan Nasional Congo (INRB) telah menguji sampel pesakit terbabit untuk menentukan penyakit yang dialami olehnya. Walau bagaimanapun, hasilnya negatif dan penyakit ini masih belum diketahui.

“Kami mempunyai kes yang sangat serupa dengan Ebola, tetapi ketika kami melakukan ujian, hasilnya negatif,” kata Dr. Christian Bompalanga, ketua perkhidmatan perubatan di Ingende kepada CNN. “Kami harus melakukan pemeriksaan tambahan untuk melihat apa yang sebenarnya terjadi. Pada masa ini terdapat beberapa kes yang disyaki di sana.”

Pada masa ini, wanita dengan Penyakit X telah diasingkan daripada umum. Terdahulu, ketika Ebola pertama kali ditemui, ia telah membunuh 88 persen pesakit dan 80 peratus pekerja di Yambuku Mission Hospital. Ebola menyebabkan pendarahan pada penghidapnya.

Muyember turut memberi amaran bahawa lebih banyak penyakit zoonosis yang akan menular dari haiwan ke manusia akan berlaku pada masa akan datang. Para pakar melihat situasi ini adalah disebabkan oleh kemusnahan habitat haiwan dan perdagangan haram hidupan liar di pasar gelap, termasuk penebangan hutan secara besar-besaran.

Akibatnya, terdapat ketidakseimbangan dalam ekosistem dan sistem rantai makanan rosak. Beberapa haiwan invasif berkembang biak secara lebih besar dan menyebarkan virus kepada manusia. SARS, MERS, dan COVID-19 adalah antara wabak yang berasal dari haiwan dan mungkin berasal dari kelawar.

Ahli epidemiologi dari Universiti Edinburgh, Mark Woolhouse, mengatakan dalam penyelidikannya bahawa spesies virus baru dijumpai setiap tiga hingga empat tahun, di mana sebahagian besar virus baru ini berasal dari haiwan. Haiwan yang dijual di pasar basah boleh menjadi ancaman serius dan Penyakit X mungkin hidup di salah satu haiwan di sana.

Terdahulu, seorang wanita di Singapura berjaya melahirkan seorang bayi dengan antibodi COVID-19. Klik pautan di bawah untuk membaca.

Dijangkiti Wabak Semasa Hamil, Ibu Di Singapura Lahirkan Bayi Dengan Antibodi COVID-19

Kehadiran Ayam Import Dari Brazil Dengan Wabak COVID-19 Merisaukan Orang Ramai

G4 Dikesan Di China, Wabak Selsema Babi Jenis Baru Yang Berpotensi Jadi Pandemik


Saintis Berjaya Jejak Bentuk Misteri Berusia 2,000 Tahun Di Peru Menggunakan Satelit Dan AI

Sekitar 2,000 tahun yang lalu, orang kuno di selatan Peru mencipta beratus-ratus geoglyphs, yang kini dikenali sebagai Nazca Lines.

Geoglyph adalah reka bentuk atau motif besar (sekurangnya 4 meter) yang dihasilkan di atas tanah dan biasanya dibentuk oleh batu-batu klastik atau elemen-elemen semula jadi.

Lukisan ini hanya dapat dijejak jika seseorang itu berada di atas bukit atau dengan menggunakan kapal terbang.

Terbaharu, seorang saintis dari Jepun telah menggunakan satelit untuk mengenalpasti hampir 143 geoglyphs yang tidak diketahui sebelum ini.

Lebih mengujakan lagi, satu geoglyph yang baru ditemui mewakili seorang manusia, telah dikenal pasti dengan teknologi Artificial Intelligence (AI) – salah satu teknologi sains komputer yang berfungsi dan bertindak balas seperti manusia.

Pada tahun ini, pasukan yang diketuai oleh Masato Sakai, ahli antropologi kebudayaan di Universiti Yamagata di Jepun, telah menghabiskan bertahun-tahun memburu dan mengkaji geoglyphs di Nazca Lines.

Dengan menggunakan imej resolusi tinggi yang diambil dari satelit dan beberapa teknologi moden dalam menjejak rupa sebenar lukisan di Nazca Lines. Usaha ini membawa kepada penemuan lukisan baharu berukuran lima hingga 100 meter panjang.

Sama seperti lukisan Nazca yang lain, geoglyphs yang ditemui oleh pasukan Sakai telah berjaya menjejak pelbagai jenis bentuk dan objek – manusia, buruk, monyet, ikan, reptilia dan beberapa reka bentuk abstrak.

Dalam penemuan tersebut, Sakai berjaya menemui sebuah geoglyph bersaiz besar yang dinamakan sebagai Type A yang mewakili bentuk seekor haiwan. Lukisan ini terhasil pada garis masa di antara tahun ke 100 dan 300 masihi.

Geoglyph yang lebih kecil, yang dikenali sebagai Type B, lahir daripada garis masa yang lebih tua daripada geoglyph yang lain iaitu sekitar tahun ke 100 sebelum masihi.

Sakai menyatakan bahawa Type B ini sering ditemui di lereng bukit bagi membantu penduduk waktu itu menggunakannya sebagai penanda jalan. Manakala bagi Type A pula dipercayai sebagai tapak upacara keagamaan.

Bagi Sakai, usaha ini penting bukan sahaja untuk memahami sejauh mana dan kompleksnya Nazca Lines, tetapi juga untuk memelihara geoglyph ini bagi generasi akan datang.

Selain itu, anda boleh baca penemuan sejarah yang lain. Klik pautan di bawah untuk membaca.

Kami Lawat Kampung Purba Merah Di Iran Dan Ini Apa Yang Dijumpai

Bagaimana Bentuk Angka-Angka Melayu Purba Yang Pernah Digunakan Dulu

Penemuan Kapal Berusia 2000 Tahun Di Kedah Bukti Kerancakan Industri Besi Melayu Purba